Қирғизистонликлар янги бош вазир ҳақида фикр билдирмоқда\nҚирғизистон парламенти душанба куни бош вазир лавозимига Азим Исабеков номзодини тасдиқлаган эди. Комсомол ташкилоти собиқ раҳбари бўлган бу шахс президент Қурманбек Бақиевга яқин одам экани айтилмоқда.\nҚ.Бақиев Чуй вилояти ҳокими бўлганида А.Исабеков унинг маъмурияти бошлиғи бўлиб ишлаган. Қ.Бақиев 2001-2002 йилларда бош вазир бўлганида А.Исабеков унинг қўл остида ишлаган.\nМухолифатдаги Социал-демократик партия раҳбари Олмос Отамбоев 46 ёшли янги бош вазирни яхши танишини айтади.\n“Бу ёш йигит ҳамқишлоғим бўлади. У укаларимдан бири. Ҳозиргача унинг тўғрисида бирор ножўя гап эшитганим йўқ. Бироқ президентнинг ёшлар томон қадам ташлагани, Феликс Қуловга ёпишиб олмасдан янги сиёсий арбобларга эътибор қарата бошлагани яхши”, – дейди мухолифат вакили.\nҚирғизистон парламенти аъзолари мамлакат сиёсий ҳаётида узоқ йиллар фаолият юритган Феликс Қулов номзодини икки марта рад этгандан сўнг А.Исабеков президент томонидан бош вазир лавозимига янги номзод қилиб кўрсатилган эди.\nЎш вилояти собиқ ҳокими, мухолифат аъзоси Анвар Ортиқов янги бош вазирни яхши билмаслигини айтди. Айни пайтда А.Ортиқов президент қабул қилган қарорларга А.Исабековнинг қаршилик қилиши эҳтимолдан йироқлигини билдирди.\n“Мен уни яхши билмайман. У Қирғизистон сиёсатчилари орасида яхши танилган эмас. У қандай ишлашини ҳеч ким билмайди. Бироқ унинг Бақиевга садоқат билан ишлаши аниқ. У ҳукумат сиёсатини мустақил олиб боради, деган фикрга қўшилмайман”, – деди Анвар Ортиқов.\nҲосилбек Какибоев Азим Исабеков билан Арашан қишлоғида бирга ўсиб катта бўлган. У А.Исабеков яхши ўқувчи бўлгани ва маънавий пок эканини айтади.\n“Ўзи яхши йигит. Одамгарчилиги зўр. Ўрта мактабни аъло баҳолар билан тугатган. У одамлар билан ишлай олади. У тўғри йигит”, - дейди Ҳ.Какибоев.\nБироқ Арашан қишлоғилик икки фуқаро президент бош вазир лавозимига бошқа номзодлар, хусусан, Тимур Сариев ва Олмос Отамбоев номзодини кўрсатганда мақсадга мувофиқ бўларди, деган фикр билдирди.\n“Темур Сариев ва Олмос Отамбоев Бош вазир бўлганида яхши ишларди. Улар мухолифат аъзолари бўлгани учун президент уларни бош вазир лавозимига номзод қилиб кўрсатишни хоҳламади. А.Исабеков мухолифат аъзоси эмас. Шунинг учун Бақиев уни бош вазирликка номзод қилиб кўрсатди. Буни ҳамма билади”, – дейди Арашан қишлоғилик фуқаролар.\nАзим Исабеков Қирғизистон бош вазири сифатида мамлакатнинг жиддий иқтисодий-ижтимоий ва сиёсий муаммоларни ҳал қилиши керак бўлади.\nСўнгги йилларда Қирғизистонда кетма-кет сиёсий бўҳронлар юз берди. Шу боис, кузатувчилар мамлакатдаги қатор муаммоларни ҳал қилиш янги бош вазир учун осон бўлмаслиги мумкинлигини таъкидламоқда.


Берлускони клуби, "ўрмончилар" ва "Жирона". Европа топ-лигаларида мавсумий янгиланиш\n23.06.2022 15:17 Ўқилди: 57\nХайрлашамиз ва танишамиз.\nСегунда плей-офф финал босқичида элитага чиқиш учун ғалаба қозонган Испаниянинг "Жирона" клуби 2022/23 йилги мавсум Европа топ чемпионатининг охирги бўлиб эълон қилинган иштирокчисига айланди. Бугун қуйи дивизионга тушиб кетган ҳамда элитага кўтарилган жамоалар ҳақида гаплашамиз.\nТушиб кетди: "Норвич", "Уотфорд", "Бернли".\nЭлитага чиқди: "Фулхэм", "Борнмут", "Ноттингем Форест".\n"Норвич" — Англиянинг асосий футбол "лифти"дир. 2018/19 йилги мавсумда "канарейкалар" Чемпионшипда биринчи ўринни эгаллаб, Премьер-Лигага йўл олишди. Аммо у ерда 20-ўринни банд қилди. Ўтган мавсум яна чемпионликни қўлга киритишди. Бироқ мавсум якунида яна АПЛнинг энг ёмон жамоаси бўлиб, қуйи дивизионга тушиб кетишди.\n"Норвич" 2017/18 йилги мавсумдан бери дивизионлар ўртасида "саёҳат қилаётган" "Фулхэм" билан бемалол баҳслашишга тайёр. Жамоа 6 йилдан бери бир дивизионда кетма-кет икки мавсум ўйнамаяпти. "Норвич" билан эса 5 йилдан бери мунтазам чемпионат ўйинларида тўқнаш келмади: "Фулхэм" юқорилаганда, "Норвич" пастлайди ёки бунинг акси.\n"Бернли" олий лигада 6 йил ўйнаб, шу мавсумдан кейин элитадан тушиб кетди. Узоқ йиллар "Бернли"ни бошқарган Шон Дайч жамоани жонлантириб юборди, бироқ ортда қолган мавсумда АПЛдаги ўрнини сақлаб қола олмади. Икки йил аввал "Фулхэм"ни элитага олиб чиққан Скотт Паркер бу гал "Борнмут"ни Премьер-Лигада ўйнашига сабабчи бўлди.\n"Ноттингем Форест" Чемпионшип плей-офф босқичида ғалаба қозонди ва 1998/99 йилги мавсумдан бери илк бор Премьер-Лигада иштирок этади. Дарвоқе, гап икки бор Европанинг энг яхши жамоаси бўлган клуб ҳақида кетмоқда: 1978/79 ва 1979/80 йилги мавсумларда "ўрмончилар" афсонавий Брайан Клаф билан Чемпионлар Кубогида ғалаба қозонган.\nТушиб кетди: "Гранада", "Леванте", "Алавес".\nЭлитага чиқди: "Альмерия", "Вальядолид", "Жирона".\n"Леванте" Примеранинг охирги турларида 4тадан 3 баҳсда ғолиб чиқди. Умуман олганда, у ўтган баҳор испан чемпионатининг энг ёрқин жамоаларидан бири бўлди десак, адашмаймиз. Лекин бу омиллар "қурбақалар" Сегундага тушиб кетмаслиги учун етарли бўлмади. "Альмерия" 2014/15 йилдан, "Жирона" эса 2018/19 йилдан бери илк бор Примерада иштирок этади. "Вальядолид" элитага қайтиши учун эса бир йил кифоя қилди.\nФеномен Роналдога тегишли бўлган ушбу клубнинг таркибни кучайтириш бўйича улкан режалари бор: гап-сўзларга қараганда, "Вальядолид" таркибини "Барселона" ва "Реал"нинг бразилиялик афсоналари — Дани Алвес ва Марсело билан тўлдирмоқчи экан. Эслатиб ўтамиз, улар айни дамда эркин агент ҳисобланишади. Роналдонинг шахсан ўзи ҳамюртлари билан музокара олиб бораётган эмиш.\n"Жирона" Сегундадаги мавсум натижаларига кўра 6-ўринни эгаллади. Эътиборлиси, жироналиклар очко бўйича тенг бўлган "Овьедо"дан фақатгина қўшимча кўрсаткичларга кўра олдинга ўтишга муваффақ бўлди. Плей-оффда эса "Жирона" Кубокларда ас қотадиган характерни ишга солди ва Примерага тўғридан-тўғри йўлланмани қўлга киритишга жуда яқин келган "Эйбар" ва "Тенерифе"га сафардаги ғалабалари орқали имкон қолдирмади.\nТушиб кетди: "Кальяри", "Женоа", "Венеция".\nЭлитага чиқди: "Лечче", "Кремонезе", "Монца".\n"Женоа" 15 йил деганда илк бор элитадан тушиб кетди. "Кальяри" олти йил кетма-кет олий лигада ўйнаб, А Серияни тарк этди. "Венеция" эса А Серияда ўтган 2021/22 йилги чемпионатни охирги 20 йилдаги ягона мавсум сифатида эслашга мажбур, ҳозирча.\n"Лечче" А Серияга қайтиши учун 2 йил етарли бўлди. "Кремонезе" эса элитага қайтиш учун анча йиллар талаб этилди: клуб охирги марта 1995/96 йилги мавсумни А Серияда ўтказган. "Монца"ни эса А Сериядаги дебют кутиб турибди. Клуб 1912 йил ташкил топган ва 110 йил деганда ўзини элитада синаб кўриши мумкин бўлади.\nИталия собиқ бош вазири ва "Милан"нинг собиқ хўжайини Сильвио Берлускони 2018 йил 3 миллион евро эвазига "Монца"ни сотиб олганди. Бундан ташқари, "Милан"нинг собиқ вице-президенти Адриано Галлиани ҳам унинг ёнида ишлайди. Икки қария 3-дивизионда ўйнайдиган "Монца"ни 4 йил ичида А Серияга олиб чиқишга муваффақ бўлишди. Берлусконининг яқин келажакдаги режаси Скудеттони қўлга киритиш ва Чемпионлар Лигасида ғолиб чиқиш. Ҳазиллашмаяпмиз, ҳар ҳолда Сильвионинг ўзи шундай ниятда эканини ОАВга маълум қилди.\nТушиб кетди: "Гройтер Фюрт".\nЭлитага чиқди: "Шальке", "Вердер".\nБундеслигада "Шальке" ва "Вердер"ни соғиниб улгуришмаган бўлса ҳам керак: 2020/21 йилги мавсум сарҳисоби бўйича "Вердер" ва "Шальке" Бундеслига элитасининг энг ёмон, 2021/22 йили эса Бундеслига иккинчи дивизионининг энг яхши жамоалари бўлишди.\nУзоқ кутилган қайтиш эса амалга ошмади: 2017/18 йилги мавсумгача олий лигадан ҳеч қачон тушиб кетмаган "Гамбург" ўтиш баҳсларида "Герта"га қарши ўйнади. "Динозаврлар" сафарда бўлиб ўтган учрашувда минимал ҳисобда устун келишди, аммо орадан 4 кун ўтиб, уйда мағлуб бўлишди (0:2). Феликс Магат берлинликларга элитада қолишида ёрдам берди ва ўз ўрнини Сандро Шварцга бўшатиб берди.\nТушиб кетди: "Мец", "Сент-Этьен", "Бордо".\nЭлитага чиқди: "Тулуза", "Аяччо", "Осер".\nБирданига 2та клуб, мамлакатнинг кўп карра чемпионлари Лига 1дан тушиб кетишди: "Бордо" 6 марта Франция чемпиони бўлган, яқин вақтгача энг кўп титул эгаси ҳисобланган "Сент-Этьен" эса 10 бор маҳаллий лигада ғолиб чиққан. "Осер"га қарши ўтиш баҳсидаги мағлубият ва жамоа иккинчи дивизионга тушиб кетишидан сўнг, "Сент-Этьен" мухлислари футболчиларга қарата файерлар отиб, захира ўриндиғини ёқиб юборишди. Бу ҳам етмагандек, фан-шоп (мухлислар учун дўкон)ни талон-тарож қилиб ташлашди.\nҚаттиқ ғазабланган оломонни тинчлантириш учун полиция ходимлари махсус таёқча (дубинка) ва кўздан ёш чиқарувчи газ ишлатишга мажбур бўлишди. Бу ҳолатни футболчилар бутун умр эсдан чиқара олишмаса керак.


Ўзбекистон терма жамоаси қаторасига иккинчи марта жаҳон чемпонати саралашидаги иккинчи босқични мағлубият билан бошлади. Ҳатто 2-ўрин билан ҳам кейинги босқичга чиқиш кафолати йўқлиги, терма жамоа ўйинидаги нурсизлик, айниқса, умидсизлик вазиятни ўнглаш учун кескин қарорларга эҳтиёж яратади. Эътиборли жиҳати, вазиятга ҳар томондан қараганимизда ҳам, бирор бир ижобий жиҳатни кўрмаймиз.\nЧетдан қараб ҳам пайқаш қийин эмаски, ҳозир, айтайлик, Осиё Кубогидан олдинги Купердан асар ҳам йўқ. Биз уни Суперлига ўйинларида тез-тез кўрмаяпмиз, жамоа ўйинида янги чизгилар кўзга ташланмаяпти, ҳатто ўйин пайтида футболчи алмаштиришда ҳам аниқ йўналишни сезиш қийин бўлиб қолгандек.\n2009 йилда Карло Анчелотти «Челси»га келиб, ҳам чемпионатни, ҳам кубокни қўлга киритади, аммо келаси йили, 2-ўринни олган бўлса-да, лондонликлар ғолиблик учун деярли курашишмайди, умуман амбициялар борасида ўша фаол Анчелоттини таниб бўлмай қолганди гўё. Мавсум охирида у «Челси»дан кетади. Ўшанда мутахассислар бу ўзгаришнинг бошланишини аввалроқ бўлиб ўтган воқеада кўришган – ёзда Абрамович мураббий ёрдамчиларидан бирини ишдан бўшатиб юборганди. Нима сабаб, эсимда йўқ, лекин бу Анчелотти билан маслаҳатлашмасдан туриб, амалга оширилган. Табиийки, клубда нафақат мураббий, балки менежер сифатида кўрилган Карло учун бу салбий ҳолат бўлган, балки айнан ўшанда унинг «Челси»даги ўз келажагига бўлган қизиқиши пасайган бўлиши эҳтимоли юқори.\nАлбатта, Купер ўз ўрнида, унинг бошқарув доираси ўзгаргани йўқ, ҳеч ким унинг ишига аралашмайди ҳам, аммо аргентиналик мутахассисни Ўзбекистонга таклиф қилган жамоа аллақачон ЎФАдан кетган. Ҳатто ўша музокараларда ўртада турган Санъат Шарипов ҳам энди ЎФАда ишламаяпти. Янги раҳбарият билан мулоқот аввалгидек бўлмаслиги табиий. Йўқ, гап шароитда эмас, шартномага мос равишда бугунгилар ҳам ўз томонидан барча талабларни бажараётганликлари шубҳасиз, гап вазиятнинг руҳий томонида – ишончда. Купер ўз атрофида унга ишонадиган, доимий қўллаб-қувватлаб, муваффақиятсизлигини ўзиникидек қабул қиладиган катта гуруҳни ҳис қилмаяпти балки. Унинг ишига ҳеч ким аралашмаган тақдирда ҳам, энди Купер вазият қиролига айлана олмаяпти, ҳар бир гапи бажарилиши керак бўлган қонундек янграмаяпти, атрофидаги ҳамма унинг Ўзбекистонни кучайтириши мумкинлигига ишонаётганини ҳам сезгани йўқ. Биринчидан, терма жамоа натижалари у қадар зўр эмаслиги, иккинчидан, унга ишониб олиб келганлар ҳозир ташкилотда йўқлиги мана шундай негатив ҳолатни юзага келтирган бўлиши табиий.\nОқибатда, у вазиятларга анча бефарқ бўлиб қолган, аллақачон истеъфога ўзини тайёрлаётган бўлишиям мумкин, энг ёмони, агар бу йўл берса, ўз ғояларини исботлаш имкониятидан маҳрум бўлганидан ўкиниб ҳам ўтирмайди, ҳаммасини сокин ва хотиржам қабул қиладиган кайфиятда. Менимча.\nАссоцияциянинг янги раҳбарлари учун ҳам Купер энг муаммоли мерослардан бири. Биринчидан, бугунги терма жамоамиз ва мақсадимиз учун мос келяптими, вазиятни ўнглай оладими, бу алоҳида савол. Иккинчидан, бу мураббийни бўшатиб юбориш ҳам осон эмас – шартномага кўра, яхшигина компенсация тўлашга тўғри келади.\nМен бир неча ой олдин «Фишка. Ростан яхши ёлғонлар» сарлавҳаси билан мақола ёзгандим. Ўшанда раҳбарият ўзгармаганди, ЎФА ходимлари Куперни ҳаддан ташқари ҳимоя қилишлари бироз ғашимни келтирганди. «ЎФА чет элдан тажрибали, малакали мураббийни олиб келди, унга барча шароитларни яратиб берди, бўлди, энди худди мухлислар қаторида туриб, натижа кутишга ҳақли. Мабодо Купер ишончни оқламаган тақдирда ҳам, айб ЎФАга тушмаслиги керак, ахир бошида ҳаммаси тўғри ва мантиқлидек кўринган. Шунинг учун ЎФА ўзининг эски қарорини ҳимоя қилиши, Купернинг штабидаги инсонлар каби, уни оқлашга эҳтиёж бўлмаслиги керак», деб ёзгандим. Хуллас, бугун ҳаммаси ўзгарди, ЎФА мураббийни худди ўз «меваси»дек ҳимоя қилишга муҳтож эмас. Ҳаммаси ёмон бўлган тақдирда ҳам, барчанинг кўз ўнгида жавобгар Эктор Купер ва уни тайинлаган аввалги раҳбарият бўлади.\nБу ҳолат, агар молиявий томонни эътиборга олмасак, ЎФАнинг вазифасини осонлаштиради, улар бемалол Купердан воз кеча олишади. Шунча пул сарфлаб олиб келиб, оқибатда қарор нотўғри бўлиб чиққанига ҳам жавобгарлик йўқ, шунчаки, вазият вақтида ўнглангандек бўлади, холос. Мана шундай вазиятда, яъни ЎФА учун охиригача Куперни қувватлашдан кўра, бўшатиш осонроқ бўлиб турган пайтда, ташкилотда терма жамоага нисбатан бирор позитив қараш борлигига ҳам ишониш қийин.\nЭсингизда бўлса, декабрь ойида футболчиларнинг кайфияти жуда яхши эди. Ҳамма Купернинг янгича машғулотларига маҳлиё бўлган, терма жамоа эшиги ҳамма учун очиқлиги барчанинг руҳиятини кўтариб юборган, бор имкониятни мураббийнинг ишончини қозонишга сарфлаш учун ҳамма тайёр эди. Ҳар қандай мураббий янги келганда шунақа бўлади, лекин вақт ўтиб, унинг ҳам ўз жамоаси, ишонганлари, ёқимтойлари пайдо бўлгач, муносабат ўзгаради.\nДенисов масаласидаги қайсарлик, Осиё Кубогидаги аксарият ҳолатларда ҳимоявий ўйин, бир қатор журналист ва мутахассисларнинг Купернинг услуби борасиги бироз танқидий қарашлари, табиий равишда, футболчиларга ҳам юқади. Ўтган йилги тайёргарликлар давомида, бу сафар нима бўларкин, янгича йўналишда тайёргарлик кўряпмиз, бир нима чиқар, дегандек қарашлар ўрнини энди, ишончсизлик эгаллаб олган.\nОсиё Кубоги-ку, майли, айниқса, сентябрь ойидаги голсиз ўйинлар вазиятни янада оғирлаштирди. Ҳеч кимни нопрофессионалликда айбламасдим, лекин, ишонч, руҳият, мураббийнинг режалари амалиятда ижобий натижани олиб келмаётгани футболчиларнинг ўйинига кескин таъсир кўрсатади. Улар ҳам одам – мураббий аввало ўз ғоя ва кўрсатмаларига футболчиларнинг миясини ишонтира олиши керак. Агар Купер футболчига бирор тактик кўрсатма берса-ю, футболчи бу кўрсатма бирор натижа келтириши мумкинлигига ишонмаса, ўша вазифани бор куч билан бажара олмайди.\nИроқ билан ўйинда нурсиз ўйиннинг давом этгани, яъни Фаластин билан ўйин ва унинг натижаси тасодифий экани исботланмагани жамоа муҳитига янги салбий чизгиларни қўшгани табиий.\nАслида, бундай кутилмаган мағлубиятлар кўп бўлган, эртасига Саудия Арабистони терма жамоаси очко йўқотиши, Фаластиннинг мағлубияти мухлисларни хурсанд қилиб юбориши, энди яна имконият ўзимизда қолиб, барчасини ўнглаш мумкинлиги ҳақида умидлар пайдо бўлиши керак эди. Лекин йўқ, ўша ўйинлар билан ҳеч кимнинг иши бўлмади, натижалар ҳам анча скептик қарши олинди. Сабаби, бошқа ўйинларни ҳисоб-китоб қилиш учун, аввало ўз ўйинимизга ишонч бўлиши, қаердандир ёруғлик келишига умид керак. Эртага Яманни ёки Сингапурни енга олишимизга қатъий ишонч бўлмай туриб, имкониятлар ҳақида гапириш албатта кулгили бўлади.\nШомуродовнинг «Ростов»даги ўйинлари сўнгги ойларда ўзбек мухлислари учун алоҳида ижобий ҳисларни яратаётган, ҳамма ҳужумчининг ниҳоят терма жамоамизга келиб, голли юришларини давом эттиришини кутаётганди. Ҳатто мана шу ягона позитивдан ҳам ажралдик – ўйинлар натижасида ҳатто Шомуродовга нисбатан ҳам танқидий қарашлар кўпайди. Отабек Шукуровнинг ўз клубида майдонга қайтгани, яъни энди терма жамоамиз ярим ҳимояси тартибга тушиши мумкинлиги ҳақида ҳам фикрларни кўрмадим – ахир муаммо каттароқ экани, бундай ўйинни Шукуров ҳам ўзгартира олмаслигини ҳамма билиб тургандек.\nҲозирги вазият худди бир йил олдин «Манчестер Юнайтед» ва Моуриньо билан юзага келган пайтни эслатиб юбормоқда. Вазиятни ўзгартириши мумкин бўлган барча томонни негатив чулғаб олган. Бу ҳолатда Купер ҳам, ЎФА ҳам, футболчилар ҳам, ҳатто мухлислар ҳам вазиятни ўнглаш учун максимал ҳаракат қилишига ишонмайман. Худдики, бир қарорга келиш учун барча яна бирор воқеани, масалан, мағлубиятни кутаётгандек тасаввур уйғотади. Энг ёмони, навбатдаги мағлубият энди ҳеч кимни ҳайрон қолдирмайди. Терма жамоамиз раҳбарияти, мураббийлари, футболчилар-ю, мухлислари кўриб, билиб турган ҳолда мағлубият томон кетаётгандек. Бир нима қилиш керак.\nЧунки тарихда ЖЧ саралашларининг бошида бундай шароитга тушиб қолмаганмиз. Деярли ҳар доим биринчи босқич оғриқсиз босиб ўтилган. Ҳатто ўтган циклдаги илк ўйинда Шимолий Кореядаги мағлубиятимиз ҳам бунчалик оғриқли бўлмаган, чунки, корейслар гуруҳда асосий рақибимиз эди. Биз энг кучли жамоага ютқазгандик, гуруҳдаги бошқа рақибларни бемалол юта олишимизга ишонгандик. Аммо ҳозир бир энг ўртача жамоага мағлуб бўлдик, кейинги ҳар бир ўйинда ғалабага ишонч катта эмас.\nАйни пайтда энг тўғри йўл мураббийни алмаштириш бўлади. Янги мураббий ким бўлиши умуман аҳамиятсиз, шунчаки футболчиларни ўйнатса бўлди. Шундай гуруҳдамизки, ёмон ўйнамасак бўлди – ғалаба қозонамиз. Яманга ҳам, Сингапур ёки Фаластинга ҳам яхши ўйнаб туриб, ютқазиш иложсиз.\nБиргина ўзгариш футболчиларимизни кучли қилиб қўймаслиги аниқ, жамоамизга қандайдир янги, ҳужумкор тактикани сингдирмаслиги ҳам турган гап, лекин бу ўзгариш ҳозир мавжуд бўлган барча негативни чиқариб юборади, умид пайдо қилади. Умид эса, ҳар қандай вазифани уддалашга қодир.\nЖЧ-2022 Эктор Купер


Нигора Ойбекнинг ёмон хотирасидан, Ойбек эса унинг кўп таомларни тайёрлай олмаслигидан нолиди\n11:29 / 05.03.2016\nЎзбек эстрадасининг омадли жуфтлиги, яқинда турмуш қурган Ойбек-Нигора дуэти журналистнинг санъат, турмуш, оилавий ҳаёт ҳақидаги саволларига жавоб берди.\n“Бекажон” журналистининг “Ойбекнинг қайси одати жаҳлингизни чиқаради?”, дея берган қитмирона саволига жавоб берар экан, Нигора, жумладан, шундай деди: “Хотираси салгина ёмонроқ. Бир нарсани олиб келиши учун бир неча марта эслатишингиз керак. Аммо фойдаси бўлмайди”.\nЎз навбатида, Ойбек ҳам “Пиширган ҳамма овқатлари ҳам мазали чиқавермайди. Ўзи мустақил равишда таомларни тайёрлай олмайди. Ё уйдагиларидан ёки ойимдан сўрайди. Булар вақтинча, назаримда”, дея жавоб қайтарган.\nСуҳбат чоғида Нигора ўз армони ҳақида ҳам гапириб ўтган: “Болалигимдан Муҳриддин Холиқов билан бир марта бўлса ҳам кўришиш, суҳбатлашиш ниятим бўлган. Аммо бу армонга айланиб қолган. Балки, илгарироқ ёнларига боришга ҳаракат қилсам бўлармиди, деган ўйлар тинчлик бермайди менга. Лекин қўшиқларини куйлаб чиққанимиз озгина таскин беради”.


04 август 2020, Тошкент вақти: 04:46\nСамарқанд шаҳар Юқори Ҳўжа Соат маҳалласида яшовчи 62 яшар А. исмли газдан қарздор бўлган пенсионер 13 апрель куни газ ҳақиини тўлашни талаб қилиб келган “Самарқанд-газ” идораси мулозимларига қарата ов милтиғидан ўқ узди.\nВоқеани тергов қилаëтган Самарқанд шаҳар прокуратураси ходимининг айтишича¸ ўқ мулозим кийган кийимни тешиб¸ баданини ялаб ўтган.\n- Воқеа ҳизмат вазифасини бажараëтган ходимни қасддан ўлдиришга уриниш дея малакаланди. Гумондорга нисбатан Ўзбекистон ЖПК 97-моддаси иккинчи қисми яъни¸ қасддан одам ўлдириш бўйича жиноят иши очилди. Гумонланувчи эҳтиëт чораси сифатида судгача ҳибсда ўтиради¸ дейди суҳбатдош.\nСамарқанд вилоят ИИБнинг аҳоли қўлидаги ов милтиқларини назорат қилувчи зобитининг айтишича¸ гумондор қўлидаги ов милтиғи қайдан ўтказилмаган.\nНоввой нега тепкини босди\nСамарқанд шаҳар Юқори Ҳўжа Соат маҳалласи фаолининг айтишича¸“аслида яхши одам бўлган ва новвойлик қиладиган А. жахл устида билмай мулозимга қарата ўт очган”\n-13 апрель куни газ идораси ходимлари келиб у очган новвойхонани газдан 15 миллион сўм қарзи борлигини айтиб¸ пул тўлашни талаб қилишган. Ўтган ой газ идораси қарзи бор деб новвойхона газини кесиб кетганди. Бир ой бизнеси касод бўлган новвой тўрт ярим миллион сўм тўлагани ва қолганини ҳам аста-секин тўлашини айтиб муросага чорлаган. Қарз ундирувчилар эса новвойни ҳамиятига тегадиган гап қилишган. Ана шундан кейин новвой уйидаги ов милтиқни олиб чиқиб газ идоараси ходимига ўқталган. Газ идораси ходими эса¸ қўлингдан ҳеч бало келмайди¸ деб яна катта гапирган. Ана шундан кейин новвой тепкини босган. Ҳайрият ҳеч ким зарар кўрмади дейди фаол.\nҚарздор қарзини тўлаши керак\nСамарқанд газ таъминот идораси ҳодимининг Озодликка айтишича¸ Юқори Ҳўжа Соат маҳалласидаги новввойхона жуда кўп миқдорда газ ишлатиб сурунлкали тарзда пул тўмай келган:\n- Мен байналмилал ветреанман¸ Афғонистонда ватан учун қон тўкдим деб дағдаға қилиб газ қарзини сурункали тўламай келади. Неча марта билдирги бердик. Ўтган ой акт тузиб газини кесдик. Бу сафар милтик кўтариб ходимимизга ҳужум қилди. Яхшиям ўқ тегмади. Бўлмаса газ идораси ҳодимининг болалари етим қоларди¸ дейди газ идоараси мулозими.\nМаҳалла новвой тарафини олди\nЮқори Ҳўжа Соат маҳалла фаолига кўра¸ 62 яшар гумонланувчи ҳақида яхши ҳарактеристика ëзиб милицияга беришган:\n- Бу одам ҳаммага яхшилик қилиб келадиган жўмард. Хақпарвар бўлгани учун ички ишлар тизимидан четлаштирилган. Аслида бу одам Афғонистонда интернационал бурчини адо қилган ва ИИВ академиясини имтиëзли диплом билан тугатган. Ишдан қувилганидан кетин новвойхона очиб халқимизни таъминлаб турувди. Маҳаллада газ идораси мулозимини устидан ошириб ўқ узгани учун маҳаллани қора маскалилар босгани адолатдан эмас. Биз бориб талаб қилганимиздан кейин новвойни қариндошларини қўйиб юборишди. Новвойни ўзини ҳам судгача уйда ўтиришини талаб қилиб турибмиз дейди фаол.\nОзодлик 13 апрель кунидан бошлаб Самарқанд шаҳар ИИБ изоляторида сақланаëтган А.нинг яқинлари билан гаплашди. Уларга кўра А. манфаатини малакали адвокат ҳимоя қилмоқда. Ҳимоячилар назарида айбланувчи “жиноятни ўта ҳаяжон устида¸ билмасдан содир қилгани” суд ҳумкида инобатга олиниши керак.\nЖПКнинг 97 моддасига кўра¸ ҳизмат вазифасини бажараëтган ходимини “Қасддан ўлдиришга уриниш” ўн беш йилдан йигирма беш йилгача озодликдан маҳрум қилиш ёки умрбод озодликдан маҳрум қилиш жазоси билан жазоланади.\nБутун республика бўйлаб милиция ва прокуратура газдан қарздорлар устига ташланган\nСамарқанд газ таъминоти идорасидаги муҳандиснинг Озодликка билдиришича¸ бундан олдин қарзини тўламаганлар иши судга оширилиб, мол-мулки мусодара қилиниши ҳақида огоҳлантирилганлар.\nГаз ундириш тадбири доирасида газ ва электр идораси¸ милиция ва прокуратура ходимларини ўз ичига олган 10 кишидан иборат гуруҳлар туман бўйлаб қарз ундириш ишига сафарбар қилинган, дейди Озодлик билан суҳбатда мулозим:\n- Тадбир давомида аниқланган қарздорликни ундириш чоралари кўрилаяпти. Прокуратурадан вакил, ички ишлар вакили, суд вакили келарканда, кимнинг катта қарзи бўлса, шу ернинг ўзида прокурор жиноий иш очиб шу ернинг ўзида суд ҳукм чиқариб, қарздорликни қоплайдиган суммадаги телевизор бўладими, қўй ëки мол бўладими мусодара қилинаяпти,- дейди мулозим.\nЭлектр бедарвоза эмас\nМилиция ва прокуратура ходимлари иштирокида гуруҳнинг қарз ундиришга сафарбар қилингани ҳақида Ўзбекистон Бош вазири ўринбосари Ғуломжон Иброҳимов Ўзбекистон президентининг 21 январ куни Қорақалпоғистонга сафари пайтида билдирган эди:\n- Қарз ундириш бўйича прокурор¸ милиция бошлиғи¸ солиқ идораси бошлиғи ва ҳокимлик вакилидан иборат гуруҳ тузилди. Бу гуруҳ 1 августга қадар газ ва электр қарзларини ундиради¸ деган эди Бош вазир ўринборасари.\nАйни сафар пайтида Мирзиëев “электр энергиянинг бедарвоза” эмаслигини эслатган эди.\nСамарқандда ўғлини отиб ўлдирган ота қайиноғасини гаровга олди\nБурятиялик эркак зерикканнидан ўзбек меҳнат муҳожирини отиб ўлдирган


Poco M2 Pro тақдим қилинди, лекин у оригинал смартфон эмас! - Terabayt.Uz\nXiaomi корпорациясининг Poco суббренди, ўзи ваъда қилганидек, Ҳиндистонда бугун Poco M2 Pro моделини намойиш қилди. Бироқ у ҳам буткул оригинал смартфон эмас экан.\n«Хитойча Apple»нинг март ойида намойиш қилинган ва Ҳиндистон бозорига мўлжалланган Redmi Note 9 Pro моделини биласиз. Кейинроқ эса Redmi Note 9 Pro Global смартфони тақдим этилган ва у Ҳиндистондаги Redmi Note 9 Pro Max смартфонининг глобал талқини бўлса-да, ундан ҳам сал фарқлари бор.\nХулласи калом, Poco M2 Pro смартфони ўша – ҳиндча ва глобал версиялардаги Redmi Note 9 Pro моделларининг чатишмаси бўлиб чиқди. Унга глобал версиядаги Redmi Note 9 Pro гаджетидан камера блогининг дизайни ҳамда 33 ваттлик тезкор қувватлаш технологияси мерос бўлиб ўтган. Ҳиндча смартфондан эса у 48 мегапикселлик бош камерани олган. Янги гибрид смартфонда NFC модули бор-йўқлигини компания айтмаётганига қараганда, ушбу чип унга ўрнатилмаган.\nШундай қилиб, Poco M2 Pro смартфони Snapdragon 720G процессорига, 4 ёки 6 ГБлик тезкор ҳамда 64 ёхуд 128 ГБлик доимий хотирага эга. Квадрокамераси 48 + 8 + 5 + 2 мегапикселлик, олд камераси бўлса 16 мегапикселлик датчиклардан иборат. Смартфон дисплейи IPS матрицали, диагоналига 6,67 дюймлик, аниқлиги Full HD+ форматида.\nPoco M2 Pro аккумуляторининг ток сиғими 5000 мА/соатлик бўлиб, 33 ваттлик тезкор қувватлаш технологиясига эга; худди шундай зарядник смартфон қутисининг ўзида келади. Кези келганда айтиб ўтсак – Apple янги iPhone’лар қадоғидан оддийгина қувватлагич ва қулоқчинни ҳам олиб ташлаяпти.\nPoco M2 Pro нархига келадиган бўлсак, Ҳиндистонда уни тезкор/ички хотира конфигурациясига кўра қуйидагича сотишади: 4/64 ГБлиги 187 доллар, 6/64 ГБлиги 200 доллар, 6/128 ГБлиги эса 227 доллар.\nТаққослаш учун, Redmi Note 9 Pro моделининг нархи ҳам айни шу Ҳиндистоннинг ўзида 187 доллардан бошланади. Poco M2 Pro смартфони эса янада тезкор қувватланиши билангина ундан фарқ қилади.\n#Xiaomi #андроид смартфон #POCOPHONE #Xiaomi Pocophone #Xiaomi Poco #Xiaomi Poco M2 Pro


Хоразм ва Қорақалпоғистонда сув тақчиллиги кучайяпти\n17 апрел 2021, Тошкент вақти: 04:23\nХоразм ва қорақалпоғистонлик фермерлар сув муаммоси сабабли бошларини қаерга уришни билмаса, оддий аҳоли ҳатто томорқа ва боғларни ҳам суғоришга сув йўқлигидан нолимоқда.\nУрганч туманидаги “Шарифбой” фермер хўжалиги раҳбари Отаназар Оллаберганов бу йил 9 гектар майдонга пахта эккан. Айни пайтдаги сув етишмовчилиги Отаназар фермерни қаттиқ ташвишга солмоқда.\n“Сув масаласи жуда оғир. Заҳкашлардан сув олиб турган эдик, ҳозир у ҳам йўқ. Бу йил ҳосил қанақа бўлишини Худо билади”,- дейди О.Оллаберганов.\nҚорақалпоғистоннинг “Боға Раҳмон” фермер хўжалиги раҳбари Қубай Ортиқов ҳам сув тақчиллигидан хавотирда.\n“Сув йўқ. Дарëда жуда кам. Бу йил деҳқонларга анча оғир бўлса керак. Нафақат деҳқонларга, балки бутун халққа қийин бўлади. Қиш пайти суғориб қолинган ерларга одамлар эплаб экяпти. Энди пахтани суғориш қанақа бўлади, буниси номаълум. Сувнинг аҳволи чатоқроқ”,- деди фермер.\nБу йил Хоразм ва Қорақалпоғистонда сув тақчиллиги тахмин қилинмоқда. Бор сув ҳам ғўза суғорилишига сарфланиши кутиляпти. Амударё сув ҳавзалари бирлашмаси мутахассиси Олег Лиценко “Озодлик”ка берган интервьюсида сув тақчиллигини тан олди. Лекин у куни-кеча Хоразмдаги ариқ ва каналларга сув берилганини айтди.\n“Сув келди. Ҳозир Хоразмга сув очилди, Тошҳовузга сув очилди. Яна 10 кун сув бўлади. Кейин сув оз-моз камаяди. Кейин яна сув келади”,- деди Олег Лученко.\nОролбўйи аҳолиси 2001-2002 йилдаги қурғоқчилик такрорланишидан хавотирда. Лекин Олег Лиценко сув билан боғлиқ бу йилги вазият аср бошидаги қурғоқчилик йилларидан анча яхши эканини билдирди.\nТаҳлилчилар Ўзбекистон амалда тартибга солинмаган сув муаммолари важидан боши берк кўчага кириб қолганини айтмоқда.\nСув-энергетика соҳаси бўйича халқаро эксперт Бозорбой Мамбетов фикрича, минтақадаги қурғоқчилик Ўзбекистоннинг сув борасидаги ҳамкорликни узоқ йиллар рад қилиб келгани билан боғлиқ.\n“Ўзбекистон ҳар йили Қирғизистондан суғориш мавсумида қўшимча сув берилишини талаб қилиб келди. Бу талаблар бажарилиши оқибатида захирага сув тўплаш имконияти қўлдан бой берилди. Ўзбекистон Қирғизистоннинг бу борадаги таклифларини мунтазам инобатга олмай келган. Ўзбекистон ва Қозоғистон олинадиган сув учун Қирғизистонга ҳақ тўлаши зарур. Ана шундагина икки давлат сувдан унумли фойдаланиш ва захира сақлашдан манфаатдор бўлади. Текинга берилаётган сувнинг эса қадри йўқ”,- деди Бозорбой Мамбетов.\nҚирғизистон расмийлари бу йил Ўзбекистон ва Қозоғистонга одатдагидан анча кам сув берилишини билдирган.\n“Кеча Бишкекда комиссия йиғилиши бўлди. Йиғилишда лимитни 10 фоиз камайтириш қарори қабул қилинди. Сув лимитини камайтириш зарур, чунки ҳозир сув кам”,- деди Б.Мамбетов.\nЎзбекистонга сув кам берилишидан, асосан, мамлакатнинг энг чекка ҳудудлари ҳисобланган Хоразм ва Қорақалпоғистон аҳолиси азият чекади.\nСув тақчиллиги етмагандек, Амударё сувининг сифати ҳудуддаги сув артерияларини Марказий Осиёнинг чиқинди сувлари оқизиладиган ҳавзасига айлантириб қўйганлиги ҳақида ёзади «Фарғона.ру» ахборот агентлиги.\nАгентлик маълумотига кўра, Амударё суви ўғит, пестицид, фенол, нефть маҳсулотлари қолдиқлари билан ўта тўйинган. Оролбўйи деҳқонлари шу сув билан экинларни суғоради, бошқа сув йўқ.\nАмударё сув ҳавзалари бирлашмаси мутахассиси Олег Лиценко сув билан боғлиқ вазиятда ваҳимага асос йўқлигини таъкидлади.\n«Амударë оддий дарë эмас. 5-6 йилда сув камайиши бўлиб туради. Шунинг учун ваҳима қилиш керак эмас. Келган сувдан яхшилаб фойдаланиш керак. Ортиқча ваҳима, гап-сўз қилишнинг умуман кераги йўқ. Ҳа, сув кам бўлиши кутиляпти. Қирғизлар бермайди, тожиклар бермайди, деган гаплар ортиқча. Тўғрисини айтганда, Хоразм сувсиз қолмайди. Бу йилги сув тақчиллиги Хоразм воҳаси учун у қадар қўрқинчли эмас. Лекин Қорақалпоғистон ва Туркманистонда сув муаммоси кучли бўлиши мумкин»,- деди О.Луценко.\nСув билан боғлиқ муаммо Ўзбекистоннинг бошқа ҳудудларида ҳам кузатилади. Яқинда ўзбек-қирғиз чегарасида Фарғона вилоятининг Сўх туманидаги бир гуруҳ аҳоли сув етишмаслиги боис Қирғизистонга ноқонуний ўтиб, ўз экин майдонлари учун сув очмоқчи бўлганида қирғиз чегарачилари билан ўртада жанжал келиб чиққанди.


8 апрель, 2020, 18:15\nТеглар:Суперлига | Камолиддин Тожиев | Игнатий Нестеров | Жасур Ҳасанов\nСуперлигада тўп сураётган "отахон" футболчилар хусусида.\nФутболда ёш муҳим аҳамиятга эга. Шу боис кўпчилик ўйинчиларнинг майдондаги умри қисқа бўлади, деб таъкидлаб келишади. Ҳисоблаб чиқилса, футболчиларнинг майдондаги фаолияти 15-20 йилни ташкил қилиш мумкин. Баъзида эса ундан ҳам юқори ёки аксинча бўлиши мумкин. Кўпинча бирор-бир чемпионатда энг ёш футболчилар ҳақида қизиқарли маълумотлар бериб борилади ва бундай ҳолат бизнинг чемпионатимизда ҳам мустасно эмас. Биз эса бу сафар ўзимизнинг Суперлигамизда футболдан завқ олиб келаётган “отахон” ўйинчиларимиз ҳақида сўз юритамиз. Айтиш мумкинки, уларнинг сафи унчалик ҳам оз эмас.\nИсм-фамилияси: Анзур Исмоилов\n21 апрель куни 35 ёшни қаршилайдиган тажрибали футболчи Анзур Исмоилов ҳозирда ўз клубининг энг “кекса” футболчиси бўлиб турибди. Ундан кейинги ўринларни Садриддин Абдуллаев (34), Драган Черан (33), Эрен Дердийок (32) каби футболчилар эгаллаб туришибди. Ўз вақтида ёш ўйинчи сифатида катта футболга кириб келган Анзур вақт ўтиб эндиликда чемпионатимизнинг “отахон” ўйинчиларидан бирига айланди-қолди. Шунга қарамасдан, бу футболчи ҳали ҳам юқори спорт формасида ўйнай олишини исботлаб келмоқда. Акс ҳолда уни “Пахтакор” ўз сафига таклиф қилармиди?\nИсм-фамилияси: Дилшод Жабборов\nАмплуаси: Ярим ҳимоячи\nНаманган футболи тарбияланувчиси бўлган Дилшод Жабборов Термизнинг “Сурхон” клубида фаолият олиб бораётганини билсангиз керак. Бунинг устига ўтган йилги мавсум унинг учун кутилмаган воқеа билан ўтди. Яъни, собиқ мураббий Илҳом Мўминжоновнинг дисквалификация қилиниши ортидан Жабборов ҳам мавсум охирига қадар футбол ўйинларидан четлатилганди. Натижада у мажбурий равишда майдондан ташқарида юрди. Бу йил эса Дилшод мавсумни яна “Сурхон”да бошлади, қолаверса, дисквалификация муддатини ҳам ўтади. Энди 35 ёшли ўйинчи яна майдонга тушиши мумкин. Бироқ карантин туфайли чемпионат тўхтатиб қўйилгани боис Жабборов ҳам яна майдондан ташқарида юришга мажбур.\nИсм-фамилияси: Шавкат Саломов\n“Сурхон”нинг яна бир 35 ёшни қаршилаётган футболчиси – бу жамоа етакчиси ва сардори Шавкат Саломовдир. Ҳар томонлама термизликларнинг энг тажрибали ўйинчисига айланган бухоролик футболчига кўп нарса боғлиқ. У 35 ёшда ҳам майдонда тиним билмасдан меҳнат қиляпти. Натижада жамоадошлари ундан ўрнак олишмоқда. “Сурхон”да Жабборов билан Саломов энг ёши катта ўйинчилар саналишса, улардан кейин бир ёшга кичик бўлган Азиз Ибрагимов ҳам бор. Бундан ташқари, сербиялик Дарко Станоевич ҳамда Раҳматилло Бердимуродов клубдаги “кекса” футболчилар орасида 33 ёш билан кейинги ўринларда боришмоқда.\nИсм-фамилияси: Зафар Полвонов\nАсли воҳалик бўлган, аммо охирги йилларда асосан Олмалиқнинг АГМК жамоаси учун тўп суриб келаётган ҳужумчи гўёки фаолиятини ушбу клубда якунлайдигандек. 2018 йили АГМК билан Ўзбекистон Кубогини қўлга киритгач, жамоада Миржалол Қосимов иш бошлади ва таркиб бутунлай ўзгартирилди. Олдинги таркибдан эса Полвоновдан бошқа ўйинчилар қолмаганди ҳисоб. Шундай экан, у Миржалол Қосимовнинг ҳам ишончини қозониб келмоқда, дейиш мумкин. Бунинг устига Зафар ўтган мавсумлар давомида тўпурарлик маҳоратини ҳам кўрсатди. Табиийки, бу йил ҳам у Қосимов ва АГМКнинг етакчи ҳужумчиларидан бири бўлиб турибди.\nИсм-фамилияси: Артём Макосин\n“Қизилқум”нинг таркибида бир мунча ёши каттароқ футболчилар кўпроқ. Уларнинг орасида эса энг “отахони” дарвозабон Артём Макосиндир. Бир неча йиллардан бери “Қизилқум” шарафини ҳимоя қилиб келаётган посбон жорий мавсумнинг дастлабки турларини захирада ўтказишга мажбур бўлди. Унга рақобатчи сифатида “Андижон”дан 33 ёшли Руслан Матниёзов таклиф қилинганди ва у “Қизилқум”нинг дарвозасини қўриқлаб келаётганди. Бироқ ўтказилган учрашувларда жамоанинг иккита мағлубият ва битта дуранг қайд этгани ҳам Матниёзовнинг ишлари у қадар яхши кечмаётганидан дарак бермоқда. Макосин эса ўз вақтини кутиш билан банд. Умуман олганда, “Қизилқум”да Макосиндан ташқари Воҳид Шодиев (34), Алишер Саноев (33) каби “кекса”лар ҳам бор.\nИсм-фамилияси: Зоҳид Абдуллаев\nФаолиятининг катта қисмини “Металлург”да ўтказиб келаётган Зоҳид Абдуллаев ҳам бир айланиб, чемпионатимизнинг “қариялари”дан бирига айланиб қолди. Аслида у ушбу мавсумни “Металлург”да эмас, балки “Қўқон-1912”да бошлашга яқин турганди. Бекободликларни тарк этиб, қишки йиғинни асосан қўқонликлар сафида ўтказди. Лекин мавсум бошланиши арафасида Зоҳид яна “Металлург”га қайтди. Натижада 36 ёшли ҳужумчининг Бекободдаги фаолияти давом этадиган бўлди. Жамоа бош мураббийи Андрей Шипилов эса охирги пайтларда Абдуллаевдан беллашувларнинг иккинчи ярмида ўйинни кучайтириш учун фойдаланмоқда.\nИсм-фамилияси: Эркин Бойдуллаев\nЮқорида АГМКнинг 35 ёшли футболчиси Зафар Полвонов ҳақида тўхталгандик. Аммо у клубдаги энг ёши катта ўйинчи эмасди. Бундай ном эса 36 ёшли Эркин Бойдуллаевга тегишли ҳисобланади. “Қизилқум”даги фаолиятидан кейин ўтган мавсумнинг иккинчи ярмида АГМКга кўчиб ўтган таянч ярим ҳимоячиси кутилганидек жамоа етакчиларидан бирига айланди. Клубда эса Бойдуллаев ва Полвоновдан ташқари Акмал Шораҳмедов (34), Санжар Турсунов (34), Роман Абдулов (33) каби ёши катта футболчилар ҳам бор.\nИсм-фамилияси: Жасур Ҳасанов\nУшбу ўйинчини ҳамма танийди. Суперлигамиздаги таниқли ҳамда кўзга кўринган футболчилардан бири ҳисобланади. Жасур фаолияти мобайнида Ўзбекистон миллий терма жамоасида ҳам самарали ўйинлар кўрсатган. Шунингдек, легионер сифатида ҳам хорижда тўп суриб келган. Ўзбекистон чемпионатида ҳам у асосан етакчи клублар сафида тўп суриб бир неча бор совриндор бўлган. Ўтган йилдан бери эса Ҳасанов ўзи туғилиб ўсган ва катта футболга илк бор қадам босган “Сўғдиёна” жамоасида ўйнаб келмоқда. Аҳамиятлиси, 1983 йилда туғилган футболчи шу ёшида ҳам ўзининг тезкорлигини йўқотгани йўқ. Шунинг учун ҳам “Сўғдиёна”да етакчилик ролини бажариб келмоқда. Балки катта эҳтимол билан у фаолиятини айнан Жиззахда якунлашни мақсад қилаётгандир.\nИсм-фамилияси: Игнатий Нестеров\nАйтиш мумкинки, Нестеров ҳам Жасур Ҳасанов сингари Ўзбекистон футболида ўз ўрнига ва мухлисларига эга бўлган тажрибали футболчилардан ҳисобланади. Ҳозирги кунда “Локомотив” шарафини ҳимоя қилаётган Игнатий ўтган вақт давомида турли муаммоларни бошидан ўтказди. Аммо яна майдонга қайтганида Нестеров ҳали ҳам етакчилик хусусияти борлигини барчага кўрсата олди. Одатда, бундай ёшдаги дарвозабонлар роса кўтарилиш даврига тўғри келган бўлади. Кўпчилик эса Нестеровни ҳали ҳам Ўзбекистондаги биринчи рақамли посбон, деб ҳисоблашади.\nИсм-фамилияси: Камолиддин Тожиев\nФаолиятининг катта қисмини “Пахтакор” учун ўтказган Камолиддин Тожиев охирги пайтларда, асосан “Металлург” шарафини ҳимоя қилиб келаётганидан хабарингиз бор. Мана, у 3 май куни 37 ёшни қаршиласа ҳамки, катта футболда ҳали ҳамон юқори савияда ўйнаб келяпти. Шунинг учун ҳам “Металлург” устози Андрей Шипилов жамоасининг энг муҳим чизиғи бўлган ҳимояни Тожиевга ишониб топшириб келмоқда. Кўриниб турибдики, “қария” Тожиев ҳали ҳамон “Металлург”га фойда келтириб келмоқда.\nИсм-фамилияси: Анвар Ғофуров\nЭнди навбат Суперлиганинг энг “қария” йўлбошчисига ҳам етиб келди. Фаолияти давомида кўпни кўрган Анвар Ғофуров катта эҳтимол билан “Бунёдкор” орқали бутсаларини михга илади. Аслида ўтган йилги чемпионатдан кейин Анвар фаолиятини якунлаш ҳақида ҳам ўйлаётганди. Лекин “Бунёдкор”ни бошқараётган миллий терма жамоамиз устози Вадим Абрамов Ғофуровнинг имкониятларини чамалаган ҳолда бу йилги мавсумда ҳам унга ишонч билдиришга қарор қилди. Ўз навбатида ушбу ҳимоячи мураббийнинг ишончидан руҳланган ҳолда жорий мавсумда ҳам фаолиятини давом эттиришга қарор қилди. Натижада суперлигамизда фаолиятини давом эттираётган футболчилар орасида энг ёши каттасига айланди.\nЭътибор берган бўлсангиз, биз асосан чемпионатимиздаги ёши 35 ва ундан юқори бўлган футболчилар ҳақида тўхталдик. Шунингдек, 35 га қараб кетаётган ва ҳозирда 34 ёшда бўлиб турган яна кўплаб ўйинчиларни ҳам айтишимиз мумкин. Бу борада гап кетганда Шавкат Муллажонов (“Сўғдиёна”), Садриддин Абдуллаев (“Пахтакор)”, Марат Бикмаев (“Локомотив”), Александр Лобанов, Саламат Қуттибоев (иккаласи - “Металлург”), Азиз Ибрагимов (“Сурхон”), Акмал Шораҳмедов, Санжар Турсунов (иккаласи - АГМК), Александр Мерзляков (“Қўқон-1912”), Обид Жўрабоев (“Навбаҳор”), Воҳид Шодиев (“Қизилқум”), Эден Юнузович ва Суҳроб Неъматов (иккаласи – “Бухоро”) кабиларни ҳам тилга олиб ўтиш ўринли бўларди. “Насаф”, “Андижон” ва “Машаъл” таркибида эса ҳозирда у қадар “қария” футболчиларни учратмадик.\nИгнатий Нестеров: Ҳозирги пайтда ўйинларга 60-70 фоиз тайёрмиз... Aслида каратиндан сўнг бир ой берилса яхшироқ бўларди\nФутбол | 30 сентябрь, 2020, 22:31\nЭлдор Шомуродовнинг "Женоа"га трансфери амалга ошмаслиги мумкин. Ҳамюртимиз Риберининг жамоадошига айланадими?


Тошкентда бир қатор кўчалар қайта номланди\n09:59 / 11.01.2017\nХалқ депутатлари Тошкент шаҳар кенгашининг 29 декабрь кунги қарори билан янги кўчаларга ном берилди ва баъзи кўчалар қайта номланди.\nШаҳар ҳокимияти маълумотига кўра, 5,1 километрлик Нурафшон кўчаси Олмазор туманидаги Беруний кўчасидан бошланиб, Шайхонтоҳур туманидаги Хуршид кўчасигача давом этади ва Нурафшон айланма кўчаси деб номланади, Мирзо Улуғбек туманидаги Мирзо Улуғбек шоҳ кўчаси ва Паркент кўчаси оралиғида яқинда очилган кўча эса Тараққиёт кўчасининг давоми бўлди.\nУчтепа ва Шайхонтоҳур туманида жойлашган Маннон Уйғур кўчаси Кўкча дарвоза деб қайта номланган. Кўкча Дарвоза кўчасининг ўзи эса Қоратош кўчасининг бир қисми бўлиш ўрнига, Кўкча Дарвоза тор кўчасига айланган.\nЯккасарой туманидаги Муқимий ва Бобур кўчаларини йўлўтказгич орқали боғлайдиган янги кўча Муқимий кўчасининг давоми бўлади.\nОлмазор туманидаги Тараққиёт кўчаси бошқа туманда ҳам шу номли кўча мавжудлиги сабабли Дилсарой деб қайта номланган.\nЮнусобод туманида собиқ радиостанция ҳудудидаги эски кўча Қаноат кўчаси номини олган.\nШайхонтоҳурда ўзаро жанжал пичоқбозлик билан якунланди\nШайхонтоҳур туманида қўшнисини пичоқлаб ўлдирган шахс ушланди


18 ноябрь – Ўзбекистон Республикасининг “Давлат байроғи тўғрисида”ги қонуни қабул қилинган кун.\nБугун давлатимиз суверенитетининг рамзларидан бири – мустақил Ўзбекистон Республикасининг “Давлат байроғи тўғрисида”ги қонуни қабул қилинганлигига 30 йил тўлди. Ўзбекистон Республикаси Олий Кенгашининг 1991 йил 18 ноябрдаги навбатдан ташқари VII сессиясида тасдиқланган Давлат байроғи – мамлакат давлат суверенитетининг рамзи ҳисобланиб, у ер юзининг шу сарҳадларида мустақил Ўзбекистон давлати борлигини англатади ва ўзида миллий-маданий анъаналаримизни мужассамлаштиради.\nЎзбекистон Республикасининг Давлат байроғи халқаро майдонда, жумладан, Ўзбекистон Республикаси расмий делегацияларининг хорижий мамлакатларга сафарлари чоғида, халқаро ташкилотларда, конференцияларда, жаҳон кўргазмаларида, спорт мусобақаларида Ўзбекистон Республикасининг тимсоли бўлади.\nБайроғимиз ўзида бутун Ўзбекистон халқининг асрий орзу-истаклари, ғайрати ва шижоатини, халқимизга хос меҳмондўстликни мужассам этган. Миллий байроғимизнинг давлат идора ва муассасалари, ўқув юртлари, Ўзбекистон аъзо бўлган халқаро ташкилотлар, чет эллардаги элчихона ва доимий ваколатхоналаримиз пештоқида ҳилпираб туриши, турли байрам ва тантаналарда, мамлакатимиз вакиллари қатнашаётган халқаро миқёсдаги сиёсий, маданий-маърифий тадбирларда, нуфузли спорт мусобақаларида Ватанимизнинг шаъни, халқимизнинг ғурурини ёрқин акс эттириши барчамизга ифтихор бахш этади. Масалан, халқаро спорт беллашувларида ғалаба қозонган спортчиларимиз шарафига юртимиз байроғи баланд кўтарилган лаҳзада ҳар биримиз чексиз ҳаяжонга тушамиз, ҳеч кимдан кам эмаслигимизни ҳис қиламиз.\nДавлат рамзлари ҳар бир мамлакатнинг мустақиллигини ифодаловчи муборак белгидир. Республикамиз давлат рамзлари халқимизнинг шон-шарафи, тарихий хотираси ва интилишларини ўзида мужассам этиб, тинч ва осойишта, озод ва эркин ҳаётимиз, ёруғ келажагимизга бўлган ишончимиз ифодасидир.\nРеспубликамиз давлат байроғидаги рамзлар Ўзбекистон сарҳадида қадимда мавжуд бўлган давлатлар билан тарихан боғлиқликни ҳамда юртимиз ҳудудида яшовчи миллат ва элатларнинг анъаналарини ўзида мужассамлаштирган.\nБайроқдаги мовий ранг – унинг остида барча миллатлар турли хил хавф-хатарлардан холи, эмин-эркин ҳолда аҳил-иноқ яшаб келаётган мусаффо осмонимиз ҳамда оби ҳаёт рамзидир. Байроқдаги оқ ранг – давлатимиз фуқароларининг ўзаро ҳамжиҳатликда, бир-бирини ҳурмат қилиб, диний бағрикенглик тамойиллари асосида тинч-тотув яшаётганининг тимсоли. Яшил ранг эса табиатнинг янгиланиши ҳамда юртимизнинг жаннатмонанд эканлиги рамзидир. Бу ранг кўпгина халқларда навқиронлик, умид ва шодумонлик тимсоли ҳисобланади.\nҚизил чизиқлар давлатимиз фаровонлиги, жамият тараққиёти йўлида ўзаро ҳамжиҳатлик билан ҳормай-толмай меҳнат қилаётган юрт фарзандларининг вужудида оқаётган ҳаётий қудрат ирмоқларидир.\nДавлат рамзлари ҳамиша муқаддас ва улуғ саналади. Чунки у халқнинг ўтмиши, бугуни ва келажагини ўзида мужассам этган Ватаннинг ёрқин тимсолидир.\nҲақиқатдан ҳам, ҳаётимизда рамз ва тимсолларнинг ўрни катта. Зеро, миллий рамзлар ор-номус, шон-шараф саналган. Шайх Нажмиддин Кубронинг жасоратини тарихдан яхши биламиз. Ҳамон бу буюк қаҳрамонлик тилдан тушмайди, ҳанузгача халқимизни ватанпарварликка, қаҳрамонликка чорлайди. Юрт байроғини ёв қўлига топширишни истамаган Нажмиддин Кубро уни қўлида маҳкам тутганча жон берган эди. Душман ҳарчанд уринмасин, унинг қўлидан байроқни тортиб ололмай, охири панжалари билан кесиб олади. Туғини жонидан ортиқ асраган Тўмарис, Спитамен, Муқанна, Темур Малик, Амир Темур, Жалолиддин Мангуберди каби ўнлаб саркардалар ҳаёти ҳам бугун авлодларимизга катта ибрат. Аслида Ватан байроғини кўзга суртиш, уни тўтиё қилиш Ватанни севиш, унинг учун жонини фидо қилишга тайёр бўлиш деганидир.\nМустақил давлатимиз байроғи тинч ва осойишта, озод ҳамда эркин ҳаётимиз, ёруғ келажагимизга бўлган ишончимиз тимсолидир. Давлат рамзларининг муқаддаслигини, улар бизга юрт манфаати ҳар недан устунлигини англатиб, эслатиб туришини ҳар биримиз ёдда тутишимиз шарт.\nБайроғимизнинг баландлиги юртимизнинг обрў-нуфузи юксаклигидан далолатдир. Шундай экан, сарбаланд қаддимиз ва қадримиз тимсолини ҳамиша эъзозлайлик ва бошимиз узра баланд кўтарайлик!\n1421 марта ўқилди\nДругие материалы в этой категории: « Ислом – бағрикенг дин\tЖаннатларда икром қилинувчи намозхонларнинг сифатлари »\nЯнв 01, 2022


Иқтисодиёт 16.07.2019 248\nБугун иқтисодиётни ривожлантириш, аҳолининг турмуш фаровонлигини юксалтириш, қишлоққа саноатни олиб кириш ва янги иш жойларини яратишда фермер хўжаликлари муҳим аҳамият касб этаяпти. Шунга монанд, мазкур соҳа истиқболи учун кенг имкониятлар яратиш, фермерлик фаолиятини иқтисодий ва ҳуқуқий жиҳатдан қўллаб-қувватлаш, қолаверса, уларни кўп тармоқлига айлантиришга алоҳида эътибор қаратиб келинмоқда. Чунки, фермернинг фақат қишлоқ хўжалиги маҳсулотлари етиштириш билангина чекланиб қолиши давр талабларига мос келмайди.\nШаҳрисабз туманилик Мўътабар Ўтаганова ҳам бундан бир неча йил муқаддам туманнинг Қўшчинор маҳалласи ҳудудидан 20 гектар ер олиб, "Ўтаганов Одилжон" фермер хўжалигини ташкил этган ҳамда лалми буғдой етиштириш билан фаолиятини бошлаган эди.\nФермернинг изланувчанлиги, ташаббускорлиги натижасида бугун хўжалик фаолияти ҳар томонлама кенгайиб, қўшимча тармоқлар сони ҳам ошиб бормоқда.\n- Фақат лалми буғдой экиш билан катта натижага эриша олмаслигимизни билгач, ер ости сувидан фойдаланиб, 6,4 гектар майдонда интенсив боғ ташкил этдик, - дейди фермер. - Бу ерга асосан юқори навли гилос ҳамда ток экканмиз.\nШу билан бир қаторда, хўжаликда чорвачилик, паррандачилик, қуёнчилик каби тармоқлар ҳам ташкил этилганки, бугун уларнинг ҳар биридан даромад келмоқда.\n- Парранданинг ўзига хос тури, яъни япон товуқларини боқаяпмиз, - дейди у. - Айни пайтда 150 тага яқин шу зотдаги товуқларимиз бор. Бу товуқлар кичик, аммо бир қатор афзалликларга эга. Масалан, касалликларга чидамли, тухум ва жўжа беришда маҳсулдорлиги юқори. Қолаверса, ўзининг чиройли кўриниши билан ҳам эътиборни тортади. Шу боис, айни пайтда етиштираётган тухум ва жўжаларимиз ҳудуддаги аҳолининг ўзидан ортаётгани йўқ.\nАйни пайтда хўжаликда элликдан ортиқ қорамол ҳамда 300 та маҳаллий зотга мансуб қуён ҳам парваришланмоқда. Етиштирилган чорва маҳсулотлари ҳамда қуён гўшти пешма-пеш ҳудуддаги тадбиркорлик субъектларига етказиб берилаяпти.\nТабиийки, тармоқлар сони ошиши билан даромад миқдори ҳам кўпаймоқда. Бу эса фермернинг иқтисодий имкониятлари ортиб, янада каттароқ ишларга сармоя киритишига имкон бераяпти. Мисол учун, яқин икки йил ичида замонавий совуткичли иссиқхона қуриш, мева-сабзавот маҳсулотларини жойлаш учун мўлжалланган пластик қутилар ишлаб чиқаришни йўлга қўйиш фермернинг янги режасига айланган.


05:23 26 Март 2019\n11:56 11.08.2018 Ҳавола олиш\nҚайд этилишича, тарқатилган хабарда “Тошкент шаҳар ИИББ ҳамда тизимдаги ИИОФМБ ходимлари томонидан ушбу жиноятни содир этган шахс қидирилаётгани айтилмоқда”, дейилган.\nТОШКЕНТ, 11 авг – Sputnik. Тошкент шаҳар ИИББ шу йилнинг 10 август куни баъзи сайтларда тарқалган 9 август куни Яккасарой туманида 14 ёшли қизнинг олиб қочилгани ва зўрлангани ҳақидаги хабар ҳақиқатга мос эмаслигини маълум қилди.\n“Тошкент шаҳар ИИББ ушбу маълумот ҳақиқатга мос эмаслигини маълум қилади. Қолаверса, август ойи мобайнида Яккасарой тумани ИИО ФМБ ва ИИБларига бу турдаги оғир жиноят юзасидан биронта ҳам ариза келиб тушмаган”, - дейилади шаҳар ИИББ сайтида.\nИИББ мазкур “янгилик”ни ички ишлар органларини обрўсизлантириш ва ўзига арзон рейтинг ишлаб олиш мақсадида эълон қилинган асоссиз маълумот сифатида баҳолаш мумкинлигини билдирган.\nШунингдек, ОАВ вакилларини чоп этиладиган ҳар бир хабар учун масъулиятни ҳис қилишга, ахборотни ишончли манбалардан олишга чақирган.


Ўзбекистон 11:33 / 19.04.2019 2623\nВазирлар Маҳкамасининг “Давлат театрлари ва концерт-томоша муассасалари фаолиятини янада такомиллаштириш чора-тадбирлари тўғрисида”ги қарори қабул қилинди.\nДавлат театрлари ва концерт-томоша муассасалари фаолиятини ташкил этиш тартиби тўғрисидаги низом;\nДавлат театрлари тоифаларини белгилаш тартиби тўғрисидаги низом;\nДавлат театрлари ва концерт-томоша муассасаларининг билет нархларини шакллантириш тартиби тўғрисидаги низом;\nДавлат театрларида саҳналаштириладиган саҳна асарларини яратиш бўйича давлат буюртмасини шакллантириш тартиби тўғрисидаги низом тасдиқланди.\nҚуйидагилар давлат театрлари ва концерт-томоша муассасаларининг асосий вазифалари этиб белгиланди:\nҚуйидагилар давлат театрлари ва концерт-томоша муассасалари фаолиятини молиялаштириш манбалари этиб белгиланди:


Этарив-Т – medu.uz – Дорилар ҳақида маълумотлар ўзбек тилида\nHome Йўриқномалар Этарив-Т\nПрепаратнинг савдо номи: Этарив-Т\nТаъсир этувчи модда (ХПН): транексам кислотаси\nҲар 1 мл инъекция учун эритма қуйидагиларни сақлайди:\nфаол модда: транексам кислотаси – 100 мг;\nёрдамчи моддалар: динатрий ЭДТА, натрий метабисульфит, натрий цитрати, инъекция учун сув.\nЭтарив-Т антифибринолитик таъсир кўрсатади, шунингдек антиаллергик ва яллиғланишга қарши самараларга эга.\nТаъсир механизми: плазминоген активаторини рақобатли ингибиция қилади, янада юқорирок концентрацияларда плазминни боғлайди. Тромбин вақтини узайтиради. Яллиғланиш ва аллергик реакцияларда иштирок этадиган кининлар ва бошқа пептидларни ҳосил бўлишини тормозлайди.\nТранексам кислотаси гематоэнцефалик ва йўлдош тўсиқлари орқали осон ўтади, бошланғич тақсимланиш хажми (Vd) – 9-12 л ни ташкил этади. Синовиал қобиқларда ва буғим ички суюқликларида зардобдаги концентрацияга яқин концентрацияларда тўпланади. Транексам кислотасининг концентрацияси кўпчилик бошқа туқималарда қондагига нисбатан кам бўлади. Орқа мия суюқлигида транексам кислотасининг концентрацияси плазмадаги концентрациянинг тахминан 10% ни ташкил қилади. Транексам кислотаси уруғ хужайрасида аниқланади, у ерда қоннинг фибринолитик фаоллигини сусайтиради, аммо сперматозоидларнинг ҳаракатчанлигига таъсир қилмайди. Плазминоген билан боғланиши – плазмадаги терапевтик концентрациясининг 2-3% ни ташкил этади. Плазма албумини билан боғланмайди. Антифибринолитик концентрацияси турли тўқималарда 17 соатгача, плазмада – 7-8 соатгача давом этади.\nАсосий чиқарилиш йўли – буйрак калавалари фильтрация орқали юз беради. 95% дан кўпроқ қисми сийдик билан чиқарилади.\nТахминан 30% вена ичига (в/и) суткада 10 мг/кг дозада инъекция қилингандан кейин биринчи соат давомида, 45% – 3 соатдан кейин ва 90% – 24 соатдан кейин чиқарилади. Асосий қисми сийдик билан узгармаган ҳолда чиқарилади; аҳамиятсиз қисми биотрансформацияга учрайди: N-ацетилланган деривати ва дезаминланган декарбоксил кислотаси сийдикда аҳамиятсиз миқдорда аниқланади.\nФибринолизни тарқалган кучайиши фонида қон кетишлари ёки қон кетишларини ривожланиш хавфи (операция вақтидаги ва операциядан кейинги даврдаги қон кетишлар, туғруқдан кейинги кон кетишлар, йўлдошни қўлда ажратиб олиш, хорионни кўчиши, ҳомиладорликдаги қон кетиши, меъда ости бези ва простата безини хавфли ўсмалари, гемофилия, фибринолитик даволашнинг геморрагик асоратлари, тромбоцитопеник пурпура, лейкозлар, жигар касалликлари, илгари стрептокиназа билан даволаш);\nФибринолизни махаллий кучайиши фонида қон кетишлари ёки қон кетишларини ривожланиш хавфи (бачадондан, бурундан, меъда-ичак йўлларидан қон кетиши, гематурия, простатэктомиядан кейинги қон кетишлар, бачадон бўйнини карциномаси юзасидан ўтказилган конизация, геморрагик диатез билан хасталанган беморларда тишни экстракция қилиш);\nҚовуқда ўтказиладиган оператив аралашувлар;\nТизимли яллиғланиш реакцияларида, шу жумладан сепсис, перитонит, панкреонекроз, ўртача ва оғир даражадаги гестоз, турли этиологияли шокда қўлланади.\nТарқалган фибринолизда препаратни в/и томчилаб тана вазнига 15 мг/кг бир марталик дозада ҳар 6-8 соатда юборилади, юбориш тезлиги минутига 1 мл.\nМаҳаллий фибринолизда препаратни в/и 250-500 мг бир марталик дозада юборилади ёки ичга 1-1,5 г дозада суткада 2-3 марта қабул қилинади.\nПростатэктомияда ёки қовуқдаги операцияларда операция вақтида в/и га 1 г, сўнгра 1 г дан ҳар 8 соатда 3 кун давомида юборилади, шундан кейин макрогематурия йўқолгунича ичга қабул қилишга ўтилади.\nҚон кетишини ривожланиш хавфи юқори бўлганида, тизимли яллиғланиш реакцияларда в/и га 10-11 мг/кг дозада аралашувдан 20-30 минут олдин юборилади.\nКоагулопатиялари бўлган беморларга тишни суғуришдан олдин в/и га тана вазнига\n10 мг/кг дозада юборилади, тиш суғуриб олингандан кейин ичга 25 мг/кг дозада суткада 3-4 марта 6-8 кун давомида буюрилади.\nБуйрак фаолиятини бузилишлари бўлган пациентларга дозалаш тартибига тузатиш киритиш керак.\nПлазма креатинини Доза\nОвқат ҳазм қилиш тизими томонидан: анорексия, кунгил айниши, қусиш, жиғилдонни қайнаши, диарея.\nМНТ томонидан: бош айланиши, ҳолсизлик, уйкучанлик, ранг ажратишни бузилиши, кўришни ноаниқлиги;\nЮрак-қон томир тизими томонидан: тахикардия, кўкрак қафасида оғрик, артериал гипотензия (в/и тез юборилганида кузатилади);\nАллергик реакциялар: тери тошмаси, қичишиш, эшакеми бўлиши мумкин.\nСубарахноидал қон қуйилишлар\nПрепаратни тромбозларда (шу жумладан бош мия томирларини тромбози, миокард инфаркти, чуқур веналар тромбофлебити, тромбоэмболик синдромда) ёки уларни ривожланиш хавфи бўлганида, тромбогеморрагик асоратларда (гепарин ва билвосита антикогулянтлар билан мажмуавий даволашда), ранг ажратишни бузилиши, сийдик чиқариш йўлларининг юқори бўлимларидаги гематурия (қон қуйқаси билан обструкция бўлиши мумкин), буйрак етишмовчилигида (кумуляцияни ривожланиш хавфи ошиши туфайли) эҳтиёткорлик билан буюриш керак.\nГемостатик препаратлар ва гемокоагулаза билан бирга қўлланганида тромб ҳосил бўлишини фаоллашиши мумкин.\nВ/и га юбориш учун эритма қон препаратлари, таркибида пенициллин сақлаган эритмалар, урокиназа, гипертензив воситалар (норэпинефрин, дезоксиэпинефрин гидрохлориди, метармин битартрат), тетрациклинлар, дипиридамол, диазепам билан фармацевтик жиҳатдан фармацевтик жиҳатдан номутаносибдир.\nДаволашни бошлашдан олдин ва даволаниш жараёнида кўриш ўткирлигини, ранг ажратишни, кўз туби ҳолатини аниқлаш учун офтальмолог кўригини ўтказиш лозим.\nХомиладорликда қўллаш мумкин бўлмаган ҳолатларни ҳисобга олган ҳолда кўрсатмалар бўйича қўлланади, транексам кислотаси йўлдош тўсиғи орқали ўтади ва кўкрак сути билан (она плазмасидаги концентрациянинг тахминан 1% га эришган ҳолда) ажралиб чиқади.\nСимптомлари: кўнгил айниши, қусиш ва ортостатик гипотензия бўлиши мумкин.\nИнъекция учун эритма 5 мл дан ампулаларда. 5 ампула қўллаш бўйича йўриқномаси билан бирга картон қутига жойланган.


"Ичимда олов ёнмоқда": Нурмагомедов Фергюсонга қарши жанг ҳақида - 03.12.2019, Sputnik Ўзбекистон\n"Ичимда олов ёнмоқда": Нурмагомедов Фергюсонга қарши жанг ҳақида\nUFC чемпиони Ҳабиб Нурмагомедов америкалик Тони Фергюсонга қарши жанг олдидан ўз мотивацияси ҳақида айтиб берди. 03.12.2019, Sputnik Ўзбекистон\n18:31 03.12.2019 (янгиланди: 19:53 03.12.2019)\nUFC чемпиони Ҳабиб Нурмагомедов америкалик Тони Фергюсонга қарши жанг олдидан ўз мотивацияси ҳақида айтиб берди.\nТОШКЕНТ, 3 дек – Sputnik. UFC чемпиони Ҳабиб Нурмагомедов америкалик Тони Фергюсонга қарши жанг олдидан ўз мотивацияси ҳақида айтиб берди.\nНью-Йоркда 2020 йил 18 апрелда Нурмагомедов ва Фергюсон жанги бўлиб ўтади.\n“Бу мен учун энг узоқ кутилган жанг. Мен 31 ёшдаман – бу инсон ўз қобилиятлари энг юқори чегарасида бўлган ёшдир. Мен аввалгидан ҳам, кўпроқ машқ қиламан, чунки рақиб хавфли. Сўнгги жангларда менга бундай мотивация етишмаганди. Янвинта, Конор, Барбоза, Порье – Фергюсен даражасидаги рақиблар эмас. Мен ичимда олов ёнаётганини ҳис қиляпман”, - дейди Нурмагомедов.\n2019 йил сентябрда Нурмагомедоев америкалик Дастин Пуарье устидан ғалаба қозониб, UFC чемпионлик камарини ҳимоя қилганди.


ФАҚАТ САҲИҲ ҲАДИСЛАРГА СУЯНИЛГАНИ ҲАҚИДА – Imom Buxoriy xalqaro ilmiy-tadqiqot markazi\nHome / КИТОБЛАР / ФАҚАТ САҲИҲ ҲАДИСЛАРГА СУЯНИЛГАНИ ҲАҚИДА\n30/10/2018\tКИТОБЛАР 103 кўрилган\nИмом Бухорий ўзларининг «Жомеъус-саҳиҳ» китобларида фақатгина саҳиҳ ҳадисларга эътимод қилганликлари ҳақидаги гаплар керагидан ҳам кўп. Бу ҳақиқатни у кишининг ўзлари очиқ-ойдин айтганлар ва бошқа уламолар бу гапни қўллаб-қувватлаганлар.\nХатиб Бағдодий ўз санади ила Иброҳим ибн Маъқалдан ривоят қилади:\n«Муҳаммад ибн Исмоил Бухорийнинг ««Жомеъ» китобимга саҳиҳдан бошқани киритмадим. Чўзилиб кетмасин деб, баъзи саҳиҳларни ҳам тарк қилдим», деганини эшитдим».\nИмом Бухорий ниҳоятда парҳезкор ва Расулуллоҳ соллаллоҳу алайҳи васалламнинг ҳадисларини улуғлайдиган зот эдилар. Ҳадисларни фақат таҳоратли ҳолдагина ривоят қилар эдилар.\nХатиб Бағдодий ўзининг «Тарихи Бағдод» китобида Муҳаммад ибн Юсуф Фирабрийдан ривоят қилади:\n«Муҳаммад ибн Исмоил Бухорий менга:\n«Аввал ғусл қилиб, икки ракъат намоз ўқимай туриб, «Саҳиҳ» китобимга бирорта ҳадис киритмаганман», деди».\nБундан имом Бухорий ҳар бир ҳадисни ўз китобларига киритишдан олдин ғусл қилиб, икки ракъат истихора намози ўқиганлари ва кўнгилларида кенглик пайдо бўлгандагина ҳадисни китобларига ёзганлари маълум бўлади.\nИмом Бухорий «Саҳиҳ»ларига ўзлари ёд олган олти юз минг ҳадисдан фақат саҳиҳларини ихтиёр қилганлар. У киши ўзларининг «Жомеъ»ларини ўн олти йил давомида таснийф қилганлар. Бу таснийф ишлари турли диёрларда давом этган. Унинг бир қисми Бухорода ёзилган бўлса, бошқа бир бўлаги Маккада битилган, учинчи қисми Басрада таснийф қилинган ва ҳоказо.\nАҳдал Имом Бухорийга нисбатан айтган кўпгина мақтовлари давомида қуйидагиларни айтган:\n«Одамлар унинг китоби саҳиҳ эканига иттифоқ қилишган. Ҳатто кўпгина фақиҳлар: «Агар бир киши ««Саҳиҳи Бухорий»даги ҳадисларнинг санади Расулуллоҳ соллаллоҳу алайҳи васалламга етиб бормаган бўлса, хотиним талоқ бўлсин», деса, талоғи тушмайди», дейишган».


Пайғамбар алайҳиссаломга бўлган эҳтиромлар\nМуҳаммад Амрий: «Ибн Умарни Пайғамбар алайҳиссаломни зикр қилганида фақат йиғлаганини эшитдим», деб айтди. (Сияр китоби 3/214).\n– Имом Молик агар Пайғамбар алайҳиссаломни эсласалар ранглари ўзгариб, эгилиб қолардилар. Бу нарса суҳбатдошларга қийинчилик туғдирар эди.\n– Имом Моликдан Сихтиёний ҳақида сўралганида: «Агар бу кишини олдларида Пайғамбар алайҳиссалом зикр қилинса, йиғлаб, раҳмни келтирардилар. Мен у кишидаги нарса ва Пайғамбар алайҳиссаломга нисбатан эҳтиромларини кўргач у киши ҳақларида ёздим», деб айтдилар.\n– Ибн Мункадир қориларнинг саййиди бўлганлар. У кишидан ҳадис ҳақида сўралганида йиғига тушардилар ҳатто ҳамроҳларини раҳми келар эди.\n– Жаъфар ибн Муҳаммад кўп ҳазил қилувчи табассумли киши эди. Лекни у кишининг ҳузурида Пайғамбар алайҳиссалом зикр қилинса, сарғайиб кетарди.\n– Абдурроҳман ибн Қосим Пайғамбар алайҳиссаломни зикр қилса, у кишининг рангига қизариб, худди юзидан қон оқаётганга ўхшар эди. Расулуллоҳ соллаллоҳу алайҳи васалламнинг зикрлари ҳайбатидан тили қуриб, сўзлолмай қоларди.\n– Омир ибн Абдуллоҳ ибн Зубайрнинг ҳузурида агар Пайғамбар алайҳиссалом зикр қилинса, йиғлайверганидан кўзларида ёш қолмас эди.\n– Имом Молик айтдилар. Зуҳрийни кўрдим, у киши одамларнинг энг ёқимлиси ва яқини бўлишларига қарамасдан агар Пайғамбар алайҳиссаломни зикр қилинса, у кишини таниб бўлмайдиган даражада ўзгариб, ҳоллари ёмонлашиб кетардилар.\n– Сафвон ибн Сулайм берилиб ибодат қиладиганлардан эди. Агар Пайғамбар алайҳиссалом зикр қилинса, йиғини бошлар эди. У киши йиғлайверганидан одамлар ўрнидан туриб, уни тарк қилишар эди.\n– Ибн Сийрин кўпинча кулимсираб юрар эди. Агар Пайғамбар алайҳиссалом ҳузурида зикр қилинса, тиз чўкар эди.\n– Абдурроҳман ибн Маҳдий ҳузурида агар Пайғамбар алайҳиссаломнинг ҳадислари ўқилса, атрофдагиларни жим туришга буюрар ва «Овозларингизни Пайғамбарнинг овозидан юқори кўтарманглар», деб айтар эди.\nБизни суҳбатимизда Пайғамбар алайҳиссалом зикр этилса қандай ҳолатда БЎЛАМИЗ???\nУММАТЛИК ВАЗИФАМИЗНИ БАЖАРА ОЛАЯПМИЗМИ????\nАброров Жаҳонгирхон - ЎМИ Самарқанд вилоят вакиллиги матбуот хизмати ходими\nКиритилган вақти: 13/10/2021 10:08; Кўрилганлиги: 38\nМатериал манзили: https://sammuslim.uz/articles/actual/paygambar-alayhissalomga-bolgan-ehtiromlar\nЧоп этилган вақт: 26/10/2021 22:21


Нью-Йорк фонд биржасида шакар нархи рекорд даражада ўсди\nБизнес 26 июн 2020 127\nУшбу чоракда глобал савдоларда шакар нархи охирги тўрт йил ичида энг катта ўсишни кўрсатмоқда. Хусусан, Нью-Йорк фонд биржасида шакар хом ашёсининг фьючерс шартномалари нархлари март ойи охиридан деярли 13 фоизга кўтарилди. Бу 2016 йилнинг иккинчи чорагидан бери энг катта ўсиш ҳисобланади.\nЭкспертларга кўра, мазкур ҳолатга нефт бозорларидаги жонланиш ва шакар ўрнини босувчи маҳсулотларни етказиб беришдаги узилишлар сабаб бўлган.\nХалқаро Шакар Ташкилотининг ((ISO) май ойидаги ҳисоботига кўра, коронавирус пандемиясидан бери глобал шакар истеъмоли 2,1 миллион тоннага камайган.\nАммо бу шакар бозорида нарх тушишини англатмайди.\nБоиси, COVID-19 туфайли мамлакатларда ўрнатилган карантин чоралари маҳсулот етказиб беришда узилишларга олиб келиш эҳтимоли бор, бу эса глобал шакар бозорида нархларнинг яна ўсишига олиб келиши мумкин.\nЦементнинг биржа котировкаси яна 4 фоизга пасайди\nЎзбекистон республика товар-хом ашё биржасида жорий йилнинг 30 июнида ўтказилган савдо якунларига кўра барча маркали цементнинг ўртача нархи маҳсулотнинг бир тоннаси учун 754,0 минг сўмдан 724,0 минг сўмгача, яъни 4 фоизга пасайди.\nКароновирус “Nike”га 790 миллионлик зарар келтирди\nСпорт жиҳозлари ва анжомлари бўйича дунёнинг етакчи компанияларидан бири бўлган Nike март-май ойлари мобайнида нуфузли халқаро спорт мусобақаларининг ўтказилмаслиги оқибатида маҳсулот ишлаб чиқариш хажми 50 фоизга қисқариб кетди.\nБиржа савдоларида цемент нархи тушишни бошлади\nЖорий йилнинг сўнгги ойларида биржанинг цемент бозорида талабнинг сезиларли даражада ўсиши натижасида нархларнинг ошиши ҳолатлари кузатилаётган эди.\n“Humo” ва “Uzcard” тўлов тизимлари интеграциялаштирилади\n“Ўзбекистон Республикасида “Яширин иқтисодиёт” улушини қисқартириш чора-тадбирлари тўғрисида” Ҳукумат қарори (394-сон, 20.06.2020 й.) қабул қилинди.\nКичик саноат ҳудуди: инновацион мебелларнинг афзалиги нимада?\nҚуйи Чирчиқ туманидаги “CHINAR FM” масъулияти чекланган жамияти тўқимали мебель тўпламларини инновация ёрдамида ишлаб чиқаришга ихтисослашган. Аслида мамлакатимизда бундай маҳсулотларни тайёрлашга киришилганига кўп бўлгани йўқ.


Водий вилоятларини электр энергияси билан таъминловчи Тўрақўрғон ИЭС қачон ишга тушади? – Дарё уз Янгиликлар\nГлавная / Иқтисодиёт / Водий вилоятларини электр энергияси билан таъминловчи Тўрақўрғон ИЭС қачон ишга тушади?\nВодий вилоятларини электр энергияси билан таъминловчи Тўрақўрғон ИЭС қачон ишга тушади?\nAkbar 11.11.2018\tИқтисодиёт Comments Off on Водий вилоятларини электр энергияси билан таъминловчи Тўрақўрғон ИЭС қачон ишга тушади? 80 Показы\nҲар йили куз-қиш мавсуми яқинлашганида аҳоли ва ижтимоий-иқтисодий тармоқларда электр таъминотидаги узилишлар билан боғлиқ муаммолар юзага келади.\nФарғона водийсида жойлашган Андижон, Наманган, Фарғона Ўзбекистоннинг аҳоли энг зич истиқомат қиладиган вилоятлари бўлиб, мазкур ҳудудлардан бу масала жуда долзарбдир.\nKUN.UZ таҳририятига электр таъминотидаги камчиликлар бўйича келаётган мурожаатларнинг катта қисми ҳам уч вилоятга тегишли.\nХабарингиз бор, минтақада электр энергияси танқислигини бартараф этиш учун Наманган вилоятида Тўрақўрғон иссиқлик электр станцияси (Тўрақўрғон ИЭС) бунёд этилмоқда. Таҳририятга, аҳоли ва ишлаб чиқариш билан шуғулланувчи тадбиркорлардан келаётган мурожаатларда ҳам мазкур иншоотнинг қачон ишга тушиши ҳақида сўралади.\nБиз Наманган вилоятида барпо этилаётган Тўрақўрғон ИЭСга сафар уюштириб, юқоридаги саволга жавоб изладик.\n2013 йилнинг 28 мартида давлатимиз томонидан қабул қилинган қарорга асосан лойиҳани амалга ошириш ишлари бошланган. Айни пайтда Тўрақўрғон туманининг кенг адирликларидаги 91 гектар майдонда маҳобатли иншоот қурилиши олиб борилмоқда.\nТўрақўрғон ИЭС рақамларда:\nЛойиҳанинг амалга ошириш муддати – 2013-2020 йиллар\nЛойиҳанинг умумий қиймати – 1 195,87 млн. АҚШ доллари\nИЭСдан кутилаётган техник-иқтисодий кўрсаткичлар:\nЭлектр энергияси ишлаб чиқариш қуввати – йилига 6,7 млрд. кВт с\nШартли ёқилғини меъёрий сарфи – 226,21 г/кВт с\nТабиий газ сарфи – йилига 1,3млрд м3\nФИК(фойдали иш коофиценти) – 57.4 фоиз\n“2016 йил 20 апрелда лойиҳани қуриш бўйича ўтказилган халқаро тендерда Япониянинг “Mitsubihi Corporation”, ”Mitsubishi Hitachi Power Systems” компаниялар консорциуми бош пудратчи сифатида ғолиб, деб топилган. 2017 йилнинг 1 январидан бошлаб, Туркиянинг “Сalik Enerji” ёрдамчи пудратчи компанияси ҳам муҳандис-техник мутахассислари билан қурилиш ишларида иштирок этмоқда. Мазкур компаниялар энергетика соҳасидаги лойиҳаларни амалга ошириш бўйича дунёда етакчилардан саналади.\nТўрақўрғон ИЭС раҳбари Акмалжон Файзиев ва бош муҳандис Нодирбек Насибалиевлар бизни лойиҳанинг бориши тўғрисидаги маълумотлар билан таништиришди.\nҚурилиш майдонида 2500 нафар ишчи-хизматчи фаолият олиб бормоқда. Улардан 459 нафари чет эл фуқароси, 1719 нафари эса маҳаллий аҳоли вакилларидир. Қизғин кетаётган жараёнда 108та махсус техника ишламоқда.\nИЭС қачон ишга тушади?\nТўрақўрғон ИЭСнинг ҳар икки энергоблоки тўлиқ ишга тушганида қуввати 900 МВт электр энергияси ишлаб чиқаришга эришилади.\nБу айни пайтда водийнинг уч вилояти истеъмол қилаётган электр энергиясининг тенг ярмидан кўпроқдир. ИЭСнинг ишга тушиши ҳудуддаги ижтимоий-иқтисодий муҳитга, аҳоли фаровонлиги ошишига ижобий таъсир ўтказиб, электр энергияси танқислигига барҳам беради.\nМутахассислар берган маълумотга кўра, иншоотнинг биринчи энергоблоки 2019 йил декабрь ойида иш бошлаб, водий вилоятларига 450 МВт электр энергияси беришни бошлайди.\nИЭСнинг иккинчи энергоблоки эса 2020 йилнинг март ойида битирилади ва иншоот 900 МВт қуввати билан тўлиқ ишга тушади.\nKUN. UZ мухбири.\nПред. Бекободдаги боғчалардан бирида 56 бола ва 2 нафар тарбиячи заҳарланди\nСледующая Уларнинг ҳаётдан умиди катта… Дард билан олишаётган ҳамюртларимиз ҳаётидан ҳикоя


1(EN): Йўқ бўлиб кетаётган, учиб ўтувчи-уяловчи тур. ТМХИ Қизил рўйхатига киритилган [EN].\nЖанубий Оролбўйи (уялаш, кўчиш), Бухоро вилоятидаги сув ҳавзалари (номунтазам уялаш); Амударё ва Сирдарё водийси, жумладан, Фарғона водийси, Марказий Қизилқум, Мирзачўл (учиб ўтиш); Денгизкўл (қишлаш), Ҳадича, Зикри кўллари, Тўдакўл сув омбори (номунтазам қишлаш). Ўзбекистондан ташқарида: Ғарбий Сибирь жануби, Қозоғистон, Волга дарёсининг қуйи қисми, Туркманистон, Туркия, Покистон (уялаш); Жанубий Европа, Шимолий Африка, Озарбайжон, Эрон, Покистон ва Ҳиндистон (қишлаш).\nТекисликдаги серқамиш чучук ва нимшўр кўллар.\nСони беқарор бўлган мазкур тур даврий равишда йўқолиб кетиш хавфи остида қолади. 1930-йилларда Ўрта Осиё ва Қозоғистонда 30 мингдан ортиғи яшар эди. Ўтган асрнинг 60-йилларидан сўнг оқбош ўрдак Ўзбекистонда учрамай қўйган. Аср охиригача турнинг Ўзбекистонда уялашига оид маълумотлар бўлмаган. Судочье кўлида 2000 йилда 2 мингтаси (Дунёдаги популяциясининг 15% и) уялаган ва ёзни ўтказган; учиб ўтишда –3 мингдан зиёд. Сўнгги йилларда Судочье кўлида бир неча ўнлаб жуфти уялаган. 2015 йилда Судочье кўллар тизимига кирувчи Қоратаранг кўлида уялаш бошида 38 та бўлган. Ушбу тур қушларнинг қишлови ҳам барқарор эмас. Денгизкўлда 2001-2005 йилларда 1107-5135 та қишлаган (дунёдаги популяциясининг 30% и). Жанубий сув ҳавзаларида жами 5144 таси қишлаган. Ўта совуқ келган қишдан сўнг 2009 йилдан 2012 йилгача қишлов учун қолишмаган. 2012 йилда яна қишлаш учун қолиб, жами 312 та қуш қишни шу ҳудудда ўтказган. Кейинги йилларда қишловчи қушлар сони ортган ва 2015 йилда уларнинг умумий сони 2236 тага етган. 2016 йили октябрь ойида Денгизкўл ва Еттикўлдаги йирик галаларда 10 мингдан ортиқ экани кузатилди. Қишлаш учун бир неча юзтадан мингтагача бўлган йирик галалар етиб келади. Оролбўйидан учиб ўтишда – кўпи билан бир неча ўнлаб бўлган кичик гуруҳлар ҳосил қилади. Денгизкўлда 2012- 2015 йиллари ёзги пайтда ҳам бир қанчаси учраган (тахминан 20 та).\nБаҳорги учиб ўтиши – мартапрель ойида. Қирғоқдаги қамишзорларда ерга ин қуради; май ойида 6-10 та тухум қўяди ва 25-27 кун босиб ётади. Полопонлари август-сентябрь ойларида уча бошлайди. Кузги учиб ўтиши – октябрда, ноябрдан март ойигача қишлайди. Сув ўтлари ва сувда яшовчи умуртқасизлар билан озиқланади.\nАмударё ва Сирдарё ҳавзаларида сув режимининг ўзгариши (сув ҳавзаларининг қуриб қолиши, қамишзорлар йўқолиб кетиши) оқибатида яшаш жойларининг йўқ қилиниши, ўта совуқ келган қишлар ва қурғоқчилик, браконьерлик (тўр билан балиқ овлаш).\nАнглия парваришхоналарида кўпайтирилади.\nОвлаш тақиқланган. Судочье, Денгизкўл ва Тузкон кўли буюртмахоналарида муҳофаза остига олинган. СИТЕС нинг II Иловасига ва Бонн конвенциясининг II Иловасига киритилган.


Ўзбекистон 244 16.04.2019 16:51:21\nЖорий йилнинг 15 апрель куни Тошкент шаҳрининг Чилонзор туманидан фуқаро Гулобова А. томонидан хонадон эшиги қулфланиб, хонадон ичида ёш бола қамалиб қолади. Қидирув-қутқарув гуруҳи воқеа жойига тезкорлик билан етиб бориб, асбоб-ускуналар ёрдамида хонадон эшиги очиб берилган. Бу ҳақда Тошкент шаҳри ҳокимлиги Матбуот хизмати хабар бермоқда.\nМаълумотларга кўра, қутқарув хизмати бошқармасининг тезкор навбатчилик қисмига, Тошкент шаҳар аҳолиси ва меҳмонлари томонидан 2019 йилнинг 1 апрель кунидан 15 апрель кунига қадар жами 2702 та қўнғироқ келиб тушган.\nШулардан 50 тасига бошқарманинг Қидирув-қутқарув гуруҳлари томонидан жойига чиққан ҳолда зарурий ёрдамлар кўрсатилган. Қолган мурожаатлар турига қараб масъул бошқарма ва хизматларга етказилиб, уларнинг ўз вақтида ижро этилиши назоратга олинган.\n“Агар сизда ҳам шундай фавқулотда вазиятлар юзага келса, 1055 рақамига қўнғироқ қилинг”, дейилади хабарда.\nТошкент фавқулодда вазият\nБир кунда 531 нафар пиёда жаримага тортилди


Сирдарёда «ГАИ» автомобили «Нива»ни уриб ағдариб юборди — видео - UzNews.uz\nСирдарёда «ГАИ» автомобили «Нива»ни уриб ағдариб юборди — видео\n«Нива» ҳайдовчиси ва йўловчиси тез ёрдам бўлимига мурожаат қилишган.\nСирдарё вилояти ИИБ ижтимоий тармоқларда «Гулистонда «Мерседес» русумли «ГАИ» хизмат машинаси ва «Нива» тўқнашди» сарлавҳаси остида тарқалган видео лавҳа юзасидан муносабат билдирди.\nМаълум қилинишича, 2020 йил 7 ноябрь куни соат 08:20 ларда, Сирдарё вилояти ИИБ Навбатчилик қисмидан, Гулистон шаҳар ҳудудида ИИБ ходими билан боғлиқ бўлган йўл-транспорт ходисаси содир этилганлиги тўғрисида хабар келиб тушган.\nКелиб тушган хабарга кўра, Гулистон шаҳар Гулистон кўчаси ҳамда Ўзбекистон шох кўчаси кесишмаларида Гулистон шаҳар ИИО ФМБ ЙҲХБ га тегишли “Mercedes Е-240” русумли 20 737 VSF давлат рақам белгили автомашинаси билан оқ рангли “Lada 4х4” русумли 20Y 717 BA давлат рақам белгили автомашиналар иштирокида йўл-транспорт ҳодисаси содир бўлган.\nМазкур йўл-транспорт ҳодисаси натижасида автомашиналар турли хил кўринишда техник шикастланган.\nЙўл-транспорт ҳодисаси натижасида “Lada 4х4” русумли автомашина ҳайдовчиси ва автомашинада йўловчи сифатида кетаётган фуқаро тан жароҳати олиб, РШТЁИМ Сирдарё филиалининг тез ёрдам бўлимига мурожаат қилишган.\nҲозирда мазкур ҳолат юзасидан Гулистон шаҳар прокуратураси томонидан терговга қадар текширув ҳамда Сирдарё вилояти ИИБ масъул ходимлари томонидан хизмат текшируви ўтказилмоқда.\nМаълумот учун, аввалроқ ҳодиса гувоҳларининг «ГАИ» хизмат машинаси светафор қизил чироғидан ўтиб кетгани ва «Нива»га зарб билан урилиши натижасида «Нива» ағдарилиб кетганлиги ҳақидаги кўрсатмалари тарқалганди.


21 январ 2021, Тошкент вақти: 10:26\nБеш йил муқаддам отиб кетилган Обид қори Назаров гапира бошлади\nБундан беш йил муқаддам суиқасд амалидан омон қолган Обид қори Назаров гапира бошлади. Бу ҳақда Озодликка 59 яшар Назаровнинг ўғли Довуд Назаров маълум қилди.\nНазаровнинг яқинлари интернетда имомнинг шу кунларда олинган суратини тарқатди.\nСуратда фотоаппарат нигоҳига жилмайиб турган 59 яшар имомни кўриш мумкин.\nОбидхон қорининг ўғли Довуднинг айтишича, имомнинг соғлиги тобора яхшиланиб бормоқда ва у гапира бошлаган.\n-Дадамлар ўзлари ўтирадилар, ўзлари тик тура оладилар. Ўзлари ўзларининг яқинлари билан, маълум бир даражада, бемалол савол-жавоб, мулоқот ҳам қила оладилар, - деди Довуд Назаров Озодлик билан суҳбатда.\nЎзбекистон ҳукуматининг ашаддий танқидчиси, таниқли диний уламо Обид қори Назаров 2012 йилнинг 22 февралида Швеция шимолидаги Стромшунд шаҳарчасида ўз уйи йўлагида отиб кетилган, ўқ унинг бошига теккан эди.\nИмом узоқ вақт беҳуш ётди.\nИмом ўз уйи йўлагида боши орқасидан отиб кетилганди\nШифокорлар унинг ҳаётини сақлаб қолиш учун курашишар экан Швеция ичкариси ва ташқарисида унга ўқ узган ҳужумчини қидириш амалиёти бошланди.\nНазаровга суиқасддан уч ярим йил ўтиб, унга ҳужум қилган шахс – Ўзбекистон ватандоши Юрий Жуковский Россиядан Швецияга экстрадиция этилди.\nЎтган йил мартида Швеция шимолидаги Сундсвал шаҳар суди Обид қори Назаровга нисбатан суиқасдни амалга оширишда айбдор, деб топилган Юрий Жуковскийга умрбод қамоқ жазосини берди.\nУлар жудаям махфий ҳолда, жудаям эҳтиёткорлик билан, деярли энг яқинларидан бошқа ҳеч ким билмайдиган ҳолатда ҳаёт кечираяптилар ва даволанишни давом этаяптилар.\nИмомнинг оиласи жиноятни ташкиллаштиришда Ўзбекистон ҳукуматини айблайди.\nУлар, Жуковскийга нисбатан чиқарилган ҳукмдан қониққан эсалар-да, буюртма қотиллик ортида тургани даъво қилинган Ўзбекистон сиёсий режимининг вакиллари жазоланишини талаб қилишда давом этмоқдалар.\nБироқ маҳкама жараён сўнгида ҳакам буйруқнинг бевосита Ўзбекистон ҳукумати ё хавфсизлик хизматларидан келганини буткул исботлаб бўлмаслиги айтган.\nОбидхон Назаров Швецияда ҳам динй фаолиятини давом эттирди\nОбидхон қори Назаров мустақил имом сифатида 1990 йиллар бошида Тошкентда шуҳрат топди.\nУнинг эҳтиросли мавъизалари Ўзбекистондаги ижтимоий ва иқтисодий муаммоларни ва инсон ҳуқуқларини қамраб оларди.\nОбидхон Назаров Ўзбекистон ҳукуматидаги камчиликларни танқид қилиб, бошқа имомлардан фарқли тарзда, мустақил мавқеъини сақлашга интилди.\nОбидхон Назаров обрў-эътиборининг ортиши баробарида, ўша пайтдаги президент Каримов маъмурияти имомни дунёвий режимга хавф сифатида кўра бошлади.\n1998 йилда экстремизмда айбланган Назаров бир йил давомида Тошкентда яшириниб юришга мажбур бўлди.\nСўнгра қўшни Қозоғистонга чиқиб кетди ва 8 йил ўтиб Бирлашган Миллатлар Ташкилотининг қочқин мақомини олди.\nШвецияда бошпана олганидан кейин ҳам Обидхон Назаров Ўзбекистонда оддий мусулмонларга нисбатан қатағон сиёсати тўхтамаётганини танқид қилишда давом этди, интернетдаги фаоллигини оширди.\nҲусниддиннинг ғойиб бўлиши\nОбидхон Назаровнинг ўғли Довудхоннинг маълум қилишича, 13 йил муқаддам Тошкентда ғойиб бўлган акаси Ҳусниддин Назаровнинг тақдири ҳануз қоронғулигича қолмоқда.\n2004 йил ёзида бир неча кун ичида Ҳусниддин Назаров ва яна бир неча диндор йигитлар Тошкент кўчаларида изсиз ғойиб бўлганди.\nОбидхон қори Назаров оиласи аъзоларининг иддао қилишича, ушбу ғойиб бўлишлар ортида Ўзбеистон хизматлари турибди.\nНазаровлар Ўзбекистон ҳукуматига бир неча бор очиқ мурожаат қилиб, Ҳусниддин Назаров тақдирига ойдинлик киритишни сўраган.\nАммо, ҳозирга қадар расмий Тошкент бу борада ҳеч қандай изоҳ бергани йўқ.\nҲусниддин Назаровнинг фарзандлари ҳозир Швецияда Обидхон Назаров билан бирга истиқомат қилади.\nОбид қори Назаровни отишда фойдаланилган пистолет\nДовуд Назаровнинг ишонишича, ҳозир ҳам отасининг ҳаётига таҳдид аригани йўқ.\nОбид Назаров ва унинг яқинлари ҳамон хафсизлик кучларининг кучли назорати остида яшашмоқда.\n- Улар жудаям махфий ҳолда, жудаям эҳтиёткорлик билан, деярли энг яқинларидан бошқа ҳеч ким билмайдиган ҳолатда ҳаёт кечираяптилар ва даволанишни давом этаяптилар. Улар қаерда ва қандай ҳолатда даволанаётганликлари, қандай ҳолатда ҳаёт кечираётганликлари ҳам, Швеция ҳукумати, Швеция давлати томонидан қаттиқ, махфий масала сифатида қабул қилинган, - деди Довуд Назаров.\n21 февраль куни Озодлик веб саҳифасида Обид қори Назаровнинг ўғли Довуд Назаров билан видео суҳбатни томоша қилишингиз мумкин.\nШарҳларни кўринг (151)\nРоссия ФСБси Обидхон қори иши бўйича "жавоб" берди\nОбид қорига суиқасдда гумонланган ўзбеклар оқланди


ЖЧга 19 кун қолди: Италия - 1934! / CHAMPIONAT.asia\nЖЧга 19 кун қолди: Италия - 1934!\n24 май 15:25\nУругвайдан кейинги жаҳон чемпионатига Италия мезбонлик қилди. Иккинчи ЖЧда иштирок этиш учун 32 жамоа ариза беради.\nАммо турнир 16 жамоадан иборат бўлиши керак эди. Шу боисдан ташкилий қўмита саралаш ўйинларини ўтказишни маъқул кўради. Гарчанд мезбон бўлса-да, саралаш ўйинларида Италия терма жамоасини ўзи ҳам қатнашади. Саралаш ўйинида Хавининг боболари Криштану Роналдунинг боболарини 9:0 ҳисобида мағлубиятга учратади.\nЕвропаликлар кўп ҳам биринчи жаҳон чемпионатида иштирок этишни истамаганлари учун Уругвай иккинчи мундиалда қатнашишдан бош тортади. Боливия ва Парагвай ҳам Уругвайнинг йўлини танлайдилар, натижада Аргентина ва Бразилия терма жамоалари саралаш босқичисиз катта форумга йўл оладилар. Италияни ўзи эса "Сан Сиро"да Грецияни 4:0 ҳисобда мағлубиятга учратади. Иккинчи ўйинни греклар йирик мағлубиятдан қочиб қолиш учун\nУ пайтлар легионер футболчи тушунчаси деярли бўлмасди. Шунга бўлса керак, икки мамлакат таркибларини кўриб чиқар эканман, кўзимга легионерлар ташланди.\nБразилияда икки, Чехославакияда эса бир нафар футболчи ўзга чемпионат қатнашчиси бўлган. Чех Йозеф Сильний Франциянинг "Ним" Олимпик жамоасида, бразилияликлардан Патеско "Насьональ", Луис дос Сантос Лус эса "Пеньяроль" фаолият олиб боришган. Бу икки клуб Уругвай лигасида иштирок этар эди.\nБу сафарги мусобақа плей-офф тизимида ўтказилди. 1/8 финалдан сўнг 1/4 финалга чиққан барча 8 терма жамоа УЕФА вакиллар эди.\nВенгрия — Миср — 4:2\nИталия — АҚШ — 7:1\nЧехословакия — Руминия — 2:1\nАвстрия — Франция — 3:2 (қ.в.)\nИталия - АҚШ учрашувига шарҳ берар экан, "The New York Times" агар америкаликлар посбони Чикаго Уандерболтс бўлмаганида ҳисоб бундан ҳам йирик бўлиши мумкинлигини ёзади. Аргентина 4 йил аввал финалга етиб борган таркибидан биронта футболчини Италияга олиб келмаган эди. Аксига олиб ЖЧ-30 қаҳрамонларидан бири бўлган Монти бу сафарги мундиалда Италия шарафини ҳимоя қилаётган эди.\n1/4 финалда тўқнаш келган Италия - Испания учрашуви 1:1 ҳисобида якунига етади. Ҳакамларнинг катта ёрдами билан майдон эгаларининг кўплаб фоллари беэътибор қолади. Ўйин якунига етганида икки жамоадан бир нафардан футболчилар, дарвозабон Рикардо Самаро ва Марио Пицциоло ўйинни эрта якунлаганлар. У пайтлар захира футболчисини тушириш деган қоида амалда бўлмаган. Бугунги кунда Испанияда энг яхши посбонга айнан, Самаро номидаги унвон тақдим этилади. Пицциоло учун мазкур ўйин терма жамоа сафидаги сўнггиси бўлган. Пенальти тушунчаси бўлмаган ЖЧда, ғолиб иккинчи ўйинда аниқланган. Такрорий учрашувда Италия терма жамоаси 1:0 ҳисобда зафар қучди. Ўйин якунига етгунига қадар Испания терма жамоасининг 3 нафар футболчиси сафдан чиқиб кетган. Баҳсдаги ягона голга Жузеппе Меацца муаллифлик қилган. Ҳа, бу айнан биз билган машҳур футболчи. Миландаги "Сан Сиро" стадиони айнан шу кишинининг номи билан ҳам аталади.\nИталиянинг чемпион бўлишида ўша пайтда давлат раҳбари бўлган Муссолинини роли катта бўлган. Ҳаттоки у Италия терма жамоаси иштирокидаги барча ўйинларга ҳакамларни ўзи тайинлаган. Шунинг учун мусобақа якунига етгач, икки нафар ҳакам ўйинда Италия фойдасига қарор чиқарганлиги учун ўз мамлакатида дисквалификация қилиндилар. Финал олдидан Муссолини ечиниш хонасига кириб, футболчиларига ғалаба қозонмасалар ҳаёт билан видолашишларини айтган.\n"Ё ҳаёт, ё мамот" шиори остида майдонга тушган мовий гвардиячилар 70-дақиқада ўз дарвозаларидан тўп олиб чиқадилар. 45 000 нафар томошабин қаршисида Римда бўлиб ўтган ўйинни швециялик ҳакам Иван Эклинд бошқаради. Ўйин тўлиқ Чехославакиянинг ташаббуси остида ўтади. Ҳисоб янада йирикрок қўринишолиши мумкин бўлган учрашувда Италия терма жамоаси посбони Комби бир неча вазиятларда дамоасини муқаррар голлардан қутқариб қолади. Ҳатто шундай гаплар юрадики, "сен урмасанг, сенга уришади" атамаси айнан шу ўйиндан кейин ишлатила бошланган. Сабаби 81-дақиқада Орси кутилмаганда ҳисобни тенглаштиради. Қўшимча дақиқаларда Италия устози Витторио Поццонинг меҳнати ўз самарасини беради. Мураббий ЖЧ олдидан жамоасини жисмоний ҳолатига жиддий эътибор берган эди. Қўшимча дақиқаларда айнан шу нарса майдон эгаларининг ғалабасини таъминлаган. 95-дақиқада ўйинни жароҳати билан ўтказган Меацца уради ва футбочлилар мураббийларини қўлларига кўтарганча стадиондан олиб чиқиб кетадилар.\nАслида турнир ташкилотчилари, 2-жаҳон уришини ташкилотчилари, Германия ва Италияни финалда кўришни истаган эдилар. Аммо немислар ярим финалда Чехославакияга 3:1 ҳисобда имкониятни бой бериб қўйган эдилар. Финал ўйинидан кейин швециялик реферини йиллар давомида шармандагарчиликда айблаганлар.\nГоллар: Ленер, 1, 42, Конен, 27 – Хорват, 28, Сеста, 54\nИталия – Чехословакия 2:1 (қ.в)\nГоллар: Орси, 81, Скьявио, 95 – Пуч, 71\nЧехословакия: Планичка, Чтиржоки, Женишек, Кошталек, Чамбал, Крчил, Юнек, Свобода, Соботка, Неедли, Пуч\nТўпурарлар: Олдржих Неедли (Чехословакия) – 5, Эдмунд Конен (Германия), Анджело Скьявио (Италия) – 4тадан.


Россияда Telegram мессенжерини блоклаш бекор қилинди - Zamin.uz\n19:27 / 18.06.2020\nРоссияда Telegram мессенжерини блоклаш бекор қилинди\nРоскомнадзор 2018 йил апрелда Telegram ФХХга хабарларни шифрдан чиқариш бўйича маълумотни тақдим этишни рад этгани учун мессенжерни Россия ҳудудида блоклашга киришганди.\nРоссия алоқа, ахборот технологиялари ва оммавий коммуникациялар соҳасини назорат қилиш федерал хизмати (Роскомнадзор) Telegram мессенжерини блоклашни бекор қилди. Бу ҳақда ташкилот матбуот хизмати хабар берди.\n"Телеграмм асосчисининг терроризм ва экстремизмга қарши курашишга тайёрлиги ҳақидаги сўзларини ижобий баҳолаймиз. Роскомнадзор бош прокуратура билан келишган ҳолда Телеграмм мессенжерини чеклаш бўйича талабларни олиб ташлади", – дейилади Роскомнадзор хабарида.\nРоскомнадзор 2017 йил ёзида Telegram мессенжерини ахборот тарқатиш ташкилотчилари реестрига киритганди. Хизмат 2018 йил апрелда Telegram ФХХга хабарларни шифрдан чиқариш бўйича маълумотни тақдим этишни рад этгани учун мессенжерни Россия ҳудудида блоклашга киришганди.\nГарчи мессенжерни блоклаш ишлари самарали бўлаётганлиги айтилса-да, Telegram шу кунгача қийинчиликсиз ишлаб келаётганди. “Замин” янгиликларини “Одноклассники”да кузатиб боринг\nTelegram ўрнига «ТамТам». Фойдаланувчилар янги мессенжерга кўча бошлади


Обама яқин шарқликлар музокарасига мезбонлик қилди\n29 ноябр 2021, Тошкент вақти: 07:50\nАҚШ президенти Барак Обама сешанба куни Ню Йоркда Исроил бош вазири Бенямин Нетаняҳу ва Фаластин раҳбари Маҳмуд Аббос билан музокара ўтказди. Яқин Шарқ тинчлик мулоқотини қайта бошлаш масаласи музокаралар марказида бўлди.\n- Бу музокаралар иложи борича тезроқ бошланиши керак. Бу музокаралар ҳеч қачон тўхтамаслиги учун барча чорани кўришимиз, тўсиқ ва давомли ишончсизликка қарамай, биз тинчликка элтувчи йўлни топишимиз лозим. Давомли низолардан азият чекаётган фаластинлик ва исролликларни боши берк кўчадан олиб чиқувчи йўлни топишимиз керак, деди Барак Обама.\nАввалроқ Исроил бош вазирининг вакили фаластинликлар Иордан дарёсининг ғарбий соҳилида яҳудийлар учун уй-жой қурилиши режасининг музлатилишини талаб этишга ҳаққи йўқ эканини билдирган эди.\nФаластин томони эса бу қурилиш режанинг бекор қилиниши Яқин Шарқ тинчлик музокараларини қайта бошлашнинг асосий шарти эканини билдириб келади.


«Ўзбекистон ҳаво йўллари» авиакомпанияси самолёти Москва аэропортида бузилиб қолди — ИА «Фергана» — мобильная версия\n«Ўзбекистон ҳаво йўллари» авиакомпанияси самолёти Москва аэропортида бузилиб қолди\n“Домодедово” аэропортидаги “Ўзбекистон ҳаво йўллари” самолёти. Airlines-inform.ru сайти фотоси\n«Ўзбекистон ҳаво йўллари» авиакомпаниясига қарашли самолёт борт электроникасидаги носозлик туфайли Москванинг «Домодедово» аэропортидан Тошкентга уча олмаган. Бу ҳақда Facebookдаги «Жамоатчилик назорати» гуруҳи хабар беради.\nХабарда айтилишича, самолёт 19 август куни маҳаллий вақт билан соат 22:45 да учиши керак бўлган, лекин учувчилар борт электроникасини ёқа олмаганлар. Энди рейс 13 соатлик кечикиш билан 20 август куни соат 13.00 да амалга оширилиши мумкин.\nПостда ёзилишича, қисман йўловчилар ҳанузгача кутиш залида ўтирибдилар, улар меҳмонхонага жойлаштирилмаган. Лекин айрим йўловчилар бизнес-залдан ўрин олганлар.\nЯнгиликдаги изоҳлардан бирида яқинда Тошкентдан учиб келган самолёт борт компьютери учун керакли эҳтиёж қисмини олиб келгани айтилади. Йўловчиларга орадан саккиз соат ўтгандан кейингина эрталаб 7 да нонушта таклиф қилинган.\n«Компания вакиллари дастлаб саволларга қўпол равишда жавоб бердилар, кейин пассажирлардан аэропорт биносини тарк этишни сўрадилар. Қария ва болалар меҳмонхонага жойлаштирилди, қолганлар кутиш залида самолёт таъмирланиши кутиб ўтирибдилар. Сервисга гап бўлиши мумкин эмас)))», – дейди изоҳчилардан бири.\nБундан аввал, август ойи бошида Тошкент аэропортига қўнаётган пайт «Ўзбекистон ҳаво йўллари» миллий авиакомпаниясига қарашли Стамбул-Тошкент рейси бўйича учаётган Boeing 767 самолётининг тормоз тизими ишламай қолганди.


1 июнь — Ўзбекистон халқ шоири, атоқли адиб Анвар Обиджон ижодиёти куни - Халқ сўзи\n16:56 31 Май 2021 Маданият\nЎзбек болалар адабиётининг ёрқин намояндаси, Ўзбекистон Халқ шоири Анвар Обиджон ўзининг серқирра ижодий фаолияти давомида катталар ва болалар учун салмоқли асарлар яратган. Хилма-хил жанрларда қиссалар, шеърлар, достонлар, ҳикоялар, пьесалар ёзган.\nАйниқса, болалар адабиётини янги босқичга кўтарган туркум асарлари адабиётшунослар, олимлар ва адабий танқидчилар томонидан бир неча бор таҳлил қилиниб, ижобий эътироф этилган. Шоир асарлари бир неча бошқа тилларга ҳам таржима қилиниб, жаҳон адабиётига муносиб ҳисса бўлиб қўшилганлигини алоҳида эътироф этиш жоиз. Бир-бирини такрорламайдиган қатор китоблари омма орасида севиб мутолаа қилиб келинмоқда.\nЎзбекистон Халқ шоири Анвар Обиджон вафотидан кейин, адиб номини абадийлаштириш мақсадида Олтиариқ туман Ахборот-кутубхона марказига қарашли «Халқ кутубхонаси»га Анвар Обиджон номи берилди. Файзиобод қишлоғида Анвар Обиджон номидаги янги хусусий мактаб иш бошлади. Полосон қишлоғида «Анвар Обиджон гузари» қад ростлади.\nКеча Олтиариқ туман марказий ўйингоҳида шоир ижодига бағишлаб ўтказилган «Ҳаётнинг ҳар лаҳзаси гўзал» шиори остидаги тадбирда туман ҳокими Холмирза Ниёзов шоир туғилиб ўсган кўчага Анвар Обиджон номини бериш тўғрисидаги таклифни илгари сурди.\nШунингдек, туман ҳокими «1 июнь — Ўзбекистон Халқ шоири, атоқли адиб Анвар Обиджон ижодиёти куни» деб эълон қилди. Бу ҳам туманда шоир ижодини янада оммалаштириш ва муносиб издошларининг камол топишига хизмат қилади.


Ўзбекистонда коронавирусга қарши хитой-ўзбек вакцинаси ишлаб чиқарила бошлади\n14 Октябрь 2021 20:24\nTASHKENT. Kazinform - Ўзбекистонда коронавирусга қарши ZF-UZ-VAC2001 хитой-ўзбек вакцинасини ишлаб чиқариш йўлга қўйилди, деб хабар беради Kazinform мухбири Ўзбекистон Соғлиқни сақлаш вазирлиги матбуот хизматига таяниб.\n«Чоршанба куни эрталаб 1 миллион 219 минг 510 дозадаги иккинчи партия эмлаш пунктларида кейинги тарқатиш учун Санитария -эпидемиология осойишталиги ва соғлиқни сақлаш хизмати вакилларига топширилди. Маҳаллий хитой-ўзбек вакцинасининг биринчи партияси сентябр ойи охирида фармацевтика компанияси Jurabek Laboratories томонидан ишлаб чиқарилган «,-дейилади вазирлик хабарида.\nСоғлиқни сақлаш вазирлигининг маълумотларига кўра, айни пайтда Ўзбекистонда вакциналарнинг умумий заҳираси 29,8 миллион дозага етган, шундан 22,9 миллион дозаси ишлатилган. 5,3 миллион фуқаро эмлашнинг тўлиқ курсидан ўтган.\nЭслатиб ўтамиз, эмлаш кампанияси Ўзбекистонда 1 апрелдан бошланган. Эмлаш бешта дори воситасида амалга оширилади: AstraZeneca, ZF-UZ-VAC2001, «Спутник-V», Moderna ва Pfizer. 3 августда республикада меҳнатга лаёқатли аҳолини мажбурий эмлашнинг ҳуқуқий асосларини белгиловчи қонун қабул қилинди. 29 сентябрдан бошлаб Ўзбекистон ихтиёрий равишда 12 ёшдан ошган болаларга коронавирусга қарши Pfizer вакцинаси билан эмлашга рухсат берди.\nКалит сўзлар: Вакцина, Марказий Осиё,\n16 января. Календарь Казинформа «Дни рождения»\nҚозоғистон юк ташувчилари бир қатор тўловлар ва жарималардан озод қилинди\nҚозоғистон ва Россия овсил касаллиги туфайли чорва моллари ва чорвачилик маҳсулотларини ташишга чеклов киритди\nАлматида озиқ-овқат етказиб бериш каналлари тикланди


Жуали тумани, Бауржан Момишули қишлоғидан 6 км узоқликда, Алмати-Тошкент автомобил йўлининг 571-километрида ҳалокатга учраган Ўзбекистон Республикасида рўйхатдан ўтган автобус йўловчилари ва ҳайдовчиларининг яқинлари ва яқинларига психологик ёрдам кўрсатиш учун «Ишонч телефонлари» очилди. Бу ҳақда вилоят фавқулодда вазиятлар бошқармаси матбуот хизмати хабар берди.\nИшонч телефон рақамлари 8 (7262) 51-35-75, 51-41-67\nБугун Бауржан Момишули қишлоғидан 6 км узоқликда, Алмати-Тошкент автомобил йўлининг 571-километрида Ўзбекистон Республикасида рўйхатдан ўтган автобус ва трактор тўқнашиб кетиши оқибатида икки киши ҳалок бўлган.\n«Жамбил вилояти Фавқулодда вазиятлар бошқармаси ходимлари воқеа жойида қутқарув ишларини олиб бормоқда. Ёнғин хавфсизлиги хизматидан жами 38 нафар ўт ўчирувчи ва 10 бирлик техника, Табиий офатлар тиббиёти марказидан 2 нафар ходим ва 1 бирлик техника сафарбар этилган. Ҳодисанинг аниқ сабабларини ваколатли органлар аниқлайди», — дейилади хабарда.


BBC Uzbek - O'zbekiston - Россияда яна бир ўзбекистонлик қочқин ғойиб бўлди\nСўнгги янгиланиш 8 ноябр 2012 - 10:28 GMT\nРоссиялик ҳуқуқбонларнинг маълум қилишларича, Нижний Новгород шаҳрида ҳибсда ушлаб турилган Азаматжон Эрмаков ғойиб бўлган. Асли Андижонлик Эрмаковнинг ҳимоячилари, унинг Ўзбекистон томонига бериб юборилгани ёда ўғирлаб кетилган бўлиши мумкинлигини тахмин қилмоқдалар.\nШу йил 2 ноябр куни Азаматжон Эрмаковнинг ишини маҳкамада 2009 йилдан бери тақдим этиб келган ҳимоячиси Нижний Новгород ҳибсхонасида у билан учрашувга борган. Лекин ўша куни ҳибсхона ходимлари дам олиш куни эканлиги баҳонаси билан учрашувга рухсат бермайдилар.\nКелгуси куни эса ҳимоячига Эрмаков 2 ноябр куни озод этилгани маълум қилинган. Ўша кундан бери Эрмаков на ўз яқинлари ва на ҳимоячилари билан алоқага чиққан.\nҲимоячиларнинг айтишларича, озодликка чиқарилишидан бир ҳафтача аввал Эрмаков озодликка чиқарилиши билан ўғирлаб кетилиши мумкинлигидан хавотирда эканлигини айтган.\nҲимоячиларга кўра, Ўзбекистонга чиқариб юборилиши хавфидан қўрқиб Азаматжон Эрмаковнинг ўзи яширинган бўлиши мумкинлиги эҳтимолдан узоқ.\nҲозирда Азаматжон Эрмаковнинг ҳимоячилари унинг ғойиб бўлиши ҳодисасини текшириш ва унга қарши жиноий амал содир этилганлиги аниқланса бунинг юзасидан жиноий иш очишни сўраб Нижний Новгород маҳаллий милиция бўлими ва шаҳар прокуратурасига ариза билан мурожаат қилишган.\nРоссия Ички Ишлар Вазирлиги ва Бош Прокуратурасига унинг қаерда эканлигини аниқлаш учун зудлик билан чоралар кўриш талаби ҳам жўнатилган.\nБундан ташқари Федерал Хавфсизлик Хизматидан Эрмаковнинг Россия чегарасини кесиб ўтганми йўқлиги, агарда кесиб ўтган бўлса қачон ва қай ҳолатда кесиб ўтганлиги ҳақида маълумот бериш ҳам сўралган.\nАзаматжон Эрмаков дастлаб 2009 йил ноябр ойида Ўзбекистон ҳукуматининг талаби билан Россияда ҳибсга олинган. Ўзбекистон расмийлари унинг диний-сиёсий айбловлар асосида қидирувда эканлигини айтганлар.\nКейинчалик Россия Бош Прокуратураси Эрмаковни Ўзбекистонга чиқариб юбориш ҳақида ҳукм чиқарган.\nЛекин Оврўпо Иттифоқининг Инсон Ҳуқуқлари бўйича маҳкамаси Ўзбекистоннинг қийноқлар кенг қўлланиши айтилган мамлакат эканлигини назарда тутиб ва унга нисбатан экстрадиция ҳукмининг чиқарилиши жараёнида процессуал қонун-қоидалар бузилганлиги асосида унинг чиқариб юборилишини тўхтатиб қолган. Шундан сўнг Эрмаков 2011 йил май ойида озодликка чиқарилган.\nАммо бундан икки ой ҳам ўтмай гўёки ёнида гранта олиб юрганлиги айби билан яна ҳисбга олинади. Эрмаковнинг айтишича, грантани уни ёнинга пинҳона солиб қўйганлар.\nАзаматжон Эрмаковни Оврўпо маҳкамасида ишини тақдим қилаётган ҳимоячи Надежда Ермолаеванинг айтишича, охирги 1.5-2 йил мобайнида қочқинларни ўғирлаб кетиш ҳоллари кўпайди.\nҲимоячига кўра, авваллари ҳам Оврўпо Маҳкамаси томонидан чиқариб юбориш мумкин эмаслиги айтилган ҳолларда ҳам қочқинларни ўғирлаб кетиш ёда мажбуран бериб юбориш ҳоллари бўлган. Оврўпо маҳкамаси Россия томонини жаримага тортиш, товон тўлаш ва ҳаттоки қочқинни қайтариш кераклиги ҳақида ҳукм чиқарган вақтлари бўлган.


Глобал фалокатнинг олдини олиш йўли топилди 27-11-2021, 19:19 | Zamin.uz\n15:50 / 28.02.2019\nГлобал фалокатнинг олдини олиш йўли топилди\nМельбурн университети (Австралия) кимёгарлари карбонат ангидридни қаттиқ углеродга айлантириш бўйича янги усулни ишлаб чиқдилар, у Ер атмосферасида карбонат ангидрид концентрациясини камайтириш учун ишлатилиши мумкин. Углерод диоксиди тутқичлари парник эффектни камайтиришга ва ўртача глобал ҳароратни пасайтиришга ёрдам беради. Бу ҳақда Kun.uz нашри хабар қилмоқда.\nТадқиқотчилар хона ҳароратида суюқ бўладиган металл қотишмалар асосидаги катализаторларнинг янги синфидан фойдаланганлар. Бундай катализаторларнинг бир тури суюқ галлий билан аралашган палладийдан иборат ҳамда алканларни нисбатан қимматли алкенларга айлантира олади. Аввалига олимлар галлий, индий ва қалай қотишмасини яратиб, унга каталитик фаол церий қўшишди ва уни сув томчилари бўлган шиша трубкага жойлаштиришди.\nОлимлар ингичка симни суюқ металлга жойлаштирганда, церий бир қисми суюқлик юзасида ҳавода кислород билан реакцияга киришган ҳамда ультраингичка церий оксиди қатлами пайдо бўлган. Кейинчалик карбонат ангидрид гази трубкага киритилган, сим орқали эса - электр токи. Охир-оқибат углерод диоксиди катализатор томонидан сўрилди, у ерда қаттиқ углеродга айланди.\nТадқиқотчиларнинг сўзларига кўра, реакция механизми ҳали аниқ эмас, аммо беш босқични ўз ичига олиши мумкин. Церий кислород, парник газ ва сув билан ўзаро алоқага киришиб, ягона ён маҳсулотлар сифатида қаттиқ углерод ҳамда тоза кислород чиқаради. “Замин” янгиликларини “Инстаграм”да кузатиб боринг\nЯнгиликлар » Дунё » Глобал фалокатнинг олдини олиш йўли топилди


Қозоғистонда ҳокимият биносига кириб кетаётган фаолга ўқ отилди\n02 март 2021, Тошкент вақти: 01:37\nҚозоғистоннинг Олмаота вилояти Талгар туманида маҳаллий ҳоким қабулига кириб кетаётган фаол Галина Арзамасовага ўқ отилди.\nФаолнинг 26 август куни Озодлик радиоси қозоқ хизматига билдиришича, у ҳокимиятга кириб кетаётганида ўзидан унча узоқда бўлмаган масофада турган машинадан сонига ўқ узилганини айтди. Ўқ пневматик тўппончадан отилгани айтилмоқда.\nГалина Арзамасова ҳоким билан шаҳар боғларини қурилишлар учун ажратилишини тўхтатиш масаласини муҳокама қилиши лозим эди.\nВоқеа жойига етиб келган “Тез ёрдам” фаолга биринчи тиббий кўмакни кўрсатган. Воқеа жойига келган полиция эса, Арзамасовага кўра, “ҳеч қандай баённома тузмаган”.\n“Улар мендан нима бўлганини сўрашди ва индамай жўнаб кетишди”, деди Арзамасова.\nАрзамасова полиция бу воқеа юзасидан тергов олиб боришини талаб қилишини айтди.\nТалгар туман полицияси расмий вакили Толкин Саметова мазкур воқеа юзасидан дастлабки тергов -текширув ишлари бошланганини маълум қилди.


БМТ раҳбари Украинадаги «бемаъни уруш»ни тўхтатишга чақирди\nБирлашган Миллатлар Ташкилоти Бош котиби Антониу Гутерриш Россия Украинада бошлаган «бемаъни уруш»ни тўхтатишга чақириб, бу можарода ғолиб бўла олмаслигини, одамлар «жонли дўзах»дан ўтишга мажбур эканини таъкидлади.\n«Урушнинг давом этиши маънавий жиҳатдан номақбул, сиёсий жиҳатдан асоссиз ва ҳарбий нуқтаи назардан маъносиздир», деди Гутерриш 22 март куни Нью-Йоркда журналистларга.\nҒарбда ҳеч қандай сабабсиз деб аталадиган Россия ҳарбий босқинининг бошланишидан деярли 4 ҳафта ўтгач, Украина президенти Владимир Зеленский унинг мамлакати «ҳалокат ёқасида» эканлигини айтди.\nУкраинанинг йирик шаҳарлари Россия ҳаво ҳужумларига дучор бўлишда давом этмоқда, россиялик ҳарбий хизматчилар эса Украина ҳудудида қаттиқ қаршиликка дуч келмоқда. Мутахассисларнинг фикрича, Россия аннексия қилинган Қрим ва Украина шарқидаги айирмачилар назоратидаги ҳудудлар ўртасида боғловчи восита сифатида фойдаланмоқчи бўлган Мариупол порт шаҳри энг кучли ўққа тутилган.\n«Мариупол қулаган тақдирда ҳам Украинани шаҳарма-шаҳар, кўчама-кўча, уйма-уй босиб бўлмайди», — деди Гутерриш. Эртами-кечми, деди у, воқеалар жанг майдонидан музокаралар столига ўтиши керак. Гутерриш ҳар икки томонни жанговар ҳаракатларни тўхтатишга ва зудлик билан «жиддий музокаралар»га ўтишга чақирди.\nУкраина президенти Владимир Зеленский яқинда Москвани «ҳалол ва мазмунли» тинчлик музокараларига чақирди. У бундай мулоқотни «Россия учун ўз хатоларидан кўрган зарарни камайтириш учун ягона имконият» деб атади.


016. Ширк | Ислом Нури\n2581 марта кўрилган\nОлоҳ таоло Луқмон сурасининг 13- оятида шундай дейди: «Албатта ширк катта зулмдир».\nНисо сурасинг 48-оятида: «Албатта Аллоҳ ўзига (бирон нарсанинг) шерик қилинишини кечирмас, Шундан бошқа гуноҳларни Ўзи хоҳлаган бандалари учун кечирур. Ким Аллоҳга (бирон кимса ёки нарсани) шерик қилса, бас, у буюк гуноҳни тўқиб чиқарибди».\nЗумар сурасинг 65- оятида эса: «Дарҳақиқат сизга ҳам, сиздан аввалги (Пайғамбарларга) ҳам (шундай) ваҳий қилингандир: "Қасамки, агар мушрик бўлсанг, албатта қилган амалинг беҳуда кетур ва албатта зиён кўргувчилардан бўлиб қолурсан».\nИмом Муслим Жобир розияллоҳу анҳудан ривоят қилган ҳадисда Расуллуллоҳ соллаллоҳу алайҳи ва саллам: «Ким Аллоҳ таолога унга бирон нарсани шерик қилмай йўлиқса, жаннатга киради ва ким унга бирон нарсани шерик қилиб йўлиқса дўзахга киради», дедилар.\nАбу Хурайра розияллоҳу анҳу ривоят қилган муттафақун алайҳ ҳадисда Расулуллоҳ соллаллоҳу алайҳи ва саллам:\n- Еттита ҳалок қилувчи - катта гуноҳлар-дан четланинглар, дедилар.\n- Ё Расулаллоҳ, улар нималар? деб сўрашди.\n- Аллоҳ таолога ширк келтириш, сеҳр, Аллоҳ таоло ҳаром қилган жонни нохақ ўлдириш, судхўрлик, етимларнинг молларини ейиш, душман бостириб келганда орқага қочиш ва гуноҳ-маъсиятлардан пок бўлган содда мўъмина аёлларга бузуқ деб туҳмат қилиш».\nМуттафақун алайҳ бўлган яна бир ҳадисда Муоз розияллоҳу анҳу Расуллуллоҳ соллаллоҳу алайҳи ва саллам билан бир эшакка мингашиб олган эдим, дейди. Ул зот дедилар:\n- Эй Муоз, Аллоҳнинг бандалар устидаги ҳаққи ва бандаларнинг Аллоҳ устидаги ҳаққини биласанми?\n- Аллоҳ ва Расули билувчироқ, дедим.\n- Аллоҳнинг бандалар устидаги ҳаққи Унинг Ўзигагина ибодат қилишлари ва бирон нарсани унга шерик қилмасликлари. Бандаларнинг Аллоҳ устидаги ҳаққи Унга бирон нарсани шерик қилмаган бандасини азобламаслиги», дедилар.\nАллоҳга ширк келтириш дегани: Аллоҳ таолога бошқа нарсаларни тенг қилиш ёки Аллоҳ билан бирга уларга ҳам ибодат қилишдир. Ибодат деганда фақат намоздаги каби бошини ерга қўйиб сажда қилишнигина тушунилмасин, бу ҳам ибодат, лекин ибодатнинг маъноси бундан анча кенгдир. Аллоҳ таъоло буюрган ибодатларнинг турлари: ислом, иймон ва эҳсон кабилар. Дуо, қўрқув, умид, таваккул, (савобни) умид килиш ва (азобдан) қўрқмоқ, ҳокисорлик, тавба қилиш, мадад сўраш, қурбонлик ва назр қилиш ва булардан бошқа Аллоҳ буюрган ибодатларнинг барчаси Аллоҳ таъолога хосдир. Бу ибодатлардан бирортасини Аллоҳдан бошқасига қилган кимса мушрик ва кофир бўлади. Бунга далил: «Кимки Аллоҳ билан бирга бошқа илоҳга -унинг хақиқатда маъбуд эканига далилсиз- унга ибодат қилса, унинг ҳисоби парвардигорининг ҳузуридадир. Албатта кофирлар нажот топмаслар» (Муъминун:117).\nШирк энг катта ва хатарли гуноҳдир. Пайғамбарларнинг ҳаммаси ўз умматларини тавҳидга буюриб, ширикдан қайтариш учун жўнатилган. Ким ширк амалини қилиб, тавба қилмай дунёдан ўтиб кетса, жаҳаннамда абадулобод қолади.\nШирк жуда хатарли гуноҳ, ундан ҳазар қилиш вожиб.\nАллоҳ таоло ширкдан бошқа ҳар қандай гуноҳ қилган бандани хоҳласа кечириб, хоҳласа азоблаши мумкин. Аммо ширкни тавба қилган бандасигагина кечиради.\nКим ширк амали устида ўлса, унинг ҳамма амаллари ҳабата бўлади.\nШирк амали жаҳаннамда абадий қолиб кетишга сабабдир.\nИбодат ва ширк ҳақида кўпроқ маълумот олиш учун бу ерга босинг 1»»» | 2»»»\n‹ 015. Тавҳиднинг фазли юқорига 017. Риёнинг хатари ›